02021R2178 — SL — 01.01.2023 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B DELEGIRANA UREDBA KOMISIJE (EU) 2021/2178 z dne 6. julija 2021 o dopolnitvi Uredbe (EU) 2020/852 Evropskega parlamenta in Sveta z določitvijo vsebine in prikaza informacij, ki jih morajo razkriti podjetja, za katera se uporablja člen 19a ali 29a Direktive 2013/34/EU, o okoljsko trajnostnih gospodarskih dejavnostih, ter metodologije za izpolnjevanje te obveznosti razkritja (Besedilo velja za EGP) (UL L 443 10.12.2021, str. 9)

spremenjena z:









▼B

DELEGIRANA UREDBA KOMISIJE (EU) 2021/2178

z dne 6. julija 2021

o dopolnitvi Uredbe (EU) 2020/852 Evropskega parlamenta in Sveta z določitvijo vsebine in prikaza informacij, ki jih morajo razkriti podjetja, za katera se uporablja člen 19a ali 29a Direktive 2013/34/EU, o okoljsko trajnostnih gospodarskih dejavnostih, ter metodologije za izpolnjevanje te obveznosti razkritja

(Besedilo velja za EGP)







Člen 1

Opredelitev pojmov

V tej uredbi se uporabljajo naslednje opredelitve pojmov:

(1) „okoljski cilj“ pomeni enega od okoljskih ciljev iz člena 9 Uredbe (EU) 2020/852;

(2) „gospodarska dejavnost, usklajena s taksonomijo“ pomeni gospodarsko dejavnost, ki izpolnjuje zahteve iz člena 3 Uredbe (EU) 2020/852;

(3) „prehodna gospodarska dejavnost“ pomeni gospodarsko dejavnost, ki izpolnjuje zahteve iz člena 10(2) Uredbe (EU) 2020/852;

(4) „omogočitvena gospodarska dejavnost“ pomeni gospodarsko dejavnost, ki izpolnjuje zahteve iz člena 16 Uredbe (EU) 2020/852;

(5) „gospodarska dejavnost, sprejemljiva za taksonomijo“ pomeni gospodarsko dejavnost, ki je opisana v delegiranih aktih, sprejetih v skladu s členi 10(3), 11(3), 12(2), 13(2), 14(2) in 15(2) Uredbe (EU) 2020/852, ne glede na to, ali ta gospodarska dejavnost izpolnjuje eno ali vsa tehnična merila za pregled, določena v teh delegiranih aktih;

(6) „gospodarska dejavnost, nesprejemljiva za taksonomijo“ pomeni gospodarsko dejavnost, ki ni opisana v delegiranih aktih, sprejetih v skladu s členi 10(3), 11(3), 12(2), 13(2), 14(2) in 15(2) Uredbe (EU) 2020/852;

(7) „upravitelj premoženja“ pomeni podjetje, za katero veljajo obveznosti razkritja iz členov 19a in 29a Direktive 2013/34/EU in je eno od naslednjega: (a) UAIS, kot je opredeljen v členu 4(1)(b) Direktive 2011/61/EU Evropskega parlamenta in Sveta ( 1 ); (b) družba za upravljanje, kot je opredeljena v členu 2(1)(b) Direktive 2009/65/ES Evropskega parlamenta in Sveta ( 2 ); (c) investicijska družba z dovoljenjem v skladu s členi 27, 28 in 29 Direktive 2009/65/ES, ki za svoje upravljanje ni določila družbe za upravljanje, ki ima dovoljenje v skladu s členi 6, 7 in 8 navedene direktive;

(8) „finančno podjetje“ pomeni podjetje, za katero veljajo obveznosti razkritja iz členov 19a in 29a Direktive 2013/34/EU in je upravitelj premoženja, kreditna institucija, kot je opredeljena v točki 1 člena 4(1) Uredbe (EU) št. 575/2013 Evropskega parlamenta in Sveta ( 3 ), investicijsko podjetje, kot je opredeljeno v točki 2 člena 4(1) Uredbe (EU) št. 575/2013, zavarovalnica, kot je opredeljena v členu 13(1) Direktive 2009/138/ES Evropskega parlamenta in Sveta ( 4 ), ali pozavarovalnica, kot je opredeljena v členu 13(4) Direktive 2009/138/ES;

(9) „nefinančno podjetje“ pomeni podjetje, za katero veljajo obveznosti razkritja iz členov 19a in 29a Direktive 2013/34/EU in ni finančno podjetje, kot je opredeljeno v točki 8;

(10) „zavarovalna ali pozavarovalna dejavnost, usklajena s taksonomijo“ pomeni zavarovalno ali pozavarovalno dejavnost, ki je skladna z merili iz oddelkov 10.1 in 10.2. Priloge II Delegirani uredbi (EU) 2021/….

Člen 2

Razkritja nefinančnih podjetij

1. Nefinančna podjetja razkrijejo informacije iz člena 8(1) in (2) Uredbe (EU) 2020/852, kot je določeno v Prilogi I k tej uredbi.

2. Informacije iz odstavka 1 se prikažejo v obliki preglednice z uporabo predlog iz Priloge II k tej uredbi.

Člen 3

Razkritja upraviteljev premoženja

1. Upravitelji premoženja razkrijejo informacije iz člena 8(1) Uredbe (EU) 2020/852, kot je določeno v prilogah III in XI k tej uredbi.

2. Informacije iz odstavka 1 se prikažejo v obliki preglednice z uporabo predloge iz Priloge IV k tej uredbi.

Člen 4

Razkritja kreditnih institucij

1. Kreditne institucije razkrijejo informacije iz člena 8(1) Uredbe (EU) 2020/852, kot je določeno v prilogah V in XI k tej uredbi.

2. Informacije iz odstavka 1 se prikažejo v obliki preglednice z uporabo predloge iz Priloge VI k tej uredbi.

Člen 5

Razkritja investicijskih podjetij

1. Investicijska podjetja razkrijejo informacije iz člena 8(1) Uredbe (EU) 2020/852, kot je določeno v prilogah VII in XI k tej uredbi.

2. Informacije iz odstavka 1 se prikažejo v obliki preglednice z uporabo predloge iz Priloge VIII k tej uredbi.

Člen 6

Razkritja zavarovalnic in pozavarovalnic

1. Zavarovalnice in pozavarovalnice razkrijejo informacije iz člena 8(1) Uredbe (EU) 2020/852, kot je določeno v prilogah IX in XI k tej uredbi.

2. Informacije iz odstavka 1 se prikažejo v obliki preglednice z uporabo predlog iz Priloge X k tej uredbi.

Člen 7

Pravila za razkritja, skupna vsem finančnim podjetjem

1. Izpostavljenosti do enot centralne ravni držav, centralnih bank in nadnacionalnih izdajateljev se izključijo iz izračuna števca in imenovalca ključnih kazalnikov uspešnosti finančnih podjetij.

2. Izvedeni finančni instrumenti se izključijo iz števca ključnih kazalnikov uspešnosti finančnih podjetij.

3. Izpostavljenosti do podjetij, ki jim ni treba objavljati nefinančnih informacij v skladu s členom 19a ali 29a Direktive 2013/34/EU, se izključijo iz števca ključnih kazalnikov uspešnosti finančnih podjetij.

4. Brez poseganja v odstavek 1 se okoljsko trajnostne obveznice ali dolžniški vrednostni papirji za financiranje določenih opredeljenih dejavnosti, ki jih izda podjetje, v katero se vlaga, vključijo v števec ključnih kazalnikov uspešnosti do polne vrednosti gospodarskih dejavnosti, usklajenih s taksonomijo, ki se na podlagi informacij, ki jih zagotovi podjetje, v katero se vlaga, financirajo s prihodki od teh obveznic in dolžniških vrednostnih papirjev.

Izpostavljenosti, katerih namen ni financiranje določenih opredeljenih dejavnosti, se vključijo v števec tehtane s ključnim kazalnikom uspešnosti za prihodke in ključnim kazalnikom uspešnosti za naložbe v osnovna sredstva izdajatelja v skladu z metodologijo iz prilog III, V, VII in IX.

Če je podjetje, v katero se vlaga, izdalo okoljsko trajnostne obveznice ali dolžniške vrednostne papirje za financiranje določenih opredeljenih dejavnosti, finančna podjetja opravijo ustrezen odbitek od ključnega kazalnika uspešnosti podjetja, v katero se vlaga, da se izognejo dvojnemu štetju.

5. Kadar se tehnična merila za pregled iz delegiranih aktov, sprejetih v skladu s členom 10(3), 11(3), 12(2), 13(2), 14(2) ali 15(2) Uredbe (EU) 2020/852, spremenijo, se krediti za posebne namene in instrumenti iz odstavka 4, ki jih imajo finančna podjetja, s katerimi se financirajo gospodarske dejavnosti ali sredstva, usklajena s taksonomijo, v primeru neskladnosti financiranih gospodarskih dejavnosti ali sredstev s spremenjenimi tehničnimi merili za pregled poročajo kot taki v skladu s to uredbo do pet let od datumu začetka uporabe delegiranih aktov, ki spreminjajo navedena tehnična merila za pregled.

6. Finančna podjetja v števcu, kjer je ustrezno, in imenovalcu ključnih kazalnikov uspešnosti zagotovijo razčlenitev za: (a) izpostavljenosti do nefinančnih podjetij in naložbe vanje; (b) izpostavljenosti do finančnih podjetij in naložbe vanje; (c) izpostavljenosti do in naložbe v nefinančna podjetja s sedežem v Uniji, za katera ne velja obveznost objave izjave o nefinančnem poslovanju v skladu s členoma 19a in 29a Direktive 2013/34/EU; (d) izpostavljenosti do in naložbe v finančna podjetja s sedežem v Uniji, za katera ne velja obveznost objave izjave o nefinančnem poslovanju v skladu s členoma 19a in 29a Direktive 2013/34/EU; (e) izpostavljenosti do in naložbe v nefinančna podjetja s sedežem v tretji državi, za katera ne velja obveznost objave izjave o nefinančnem poslovanju v skladu s členoma 19a in 29a Direktive 2013/34/EU; (f) izpostavljenosti do in naložbe v finančna podjetja s sedežem v tretji državi, za katera ne velja obveznost objave izjave o nefinančnem poslovanju v skladu s členoma 19a in 29a Direktive 2013/34/EU; (g) izpostavljenosti do izvedenih finančnih instrumentov in naložbe vanje; (h) druge izpostavljenosti in naložbe.

7. Finančna podjetja lahko uporabijo ocene za presojanje usklajenosti s taksonomijo za svoje izpostavljenosti do podjetij iz točk (e) in (f) odstavka 6, če lahko dokažejo skladnost z vsemi merili iz člena 3 Uredbe (EU) 2020/852 razen meril iz člena 3(b) navedene uredbe.

Finančna podjetja formalizirajo, dokumentirajo in objavijo metodologijo, na kateri temeljijo take ocene, vključno s pristopom in raziskovalno metodologijo, glavnimi predpostavkami in uporabljenimi previdnostnimi načeli.

Finančna podjetja razkrijejo:

(a) delež izpostavljenosti, usklajenih s taksonomijo, na podlagi ocen, ločeno od njihovih ključnih kazalnikov uspešnosti, razkritih v skladu s to uredbo;

(b) sprejete ukrepe in čas, potreben, da se dokaže skladnost z merili iz člena 3(b) Uredbe (EU) 2020/852.

Člen 8

Pravila za razkritja, skupna vsem finančnim podjetjem in nefinančnim podjetjem

1. Finančna podjetja in nefinančna podjetja vključijo vsa dodatna razkritja, ki spremljajo ključne kazalnike uspešnosti iz prilog I, III, V, VII in XI, v iste dele izjave o nefinančnem poslovanju, ki vsebujejo te kazalnike, ali zagotovijo sklicevanje na dele izjave o nefinančnem poslovanju, ki vsebujejo te kazalnike.

2. Informacije, razkrite v skladu s to uredbo, zajemajo letno obdobje poročanja od prejšnjega koledarskega leta datuma razkritja.

3. Finančna podjetja in nefinančna podjetja v izjavi o nefinančnem poslovanju navedejo ključne kazalnike uspešnosti, ki zajemajo prejšnje obdobje poročanja.

Za namene tega odstavka prvo letno obdobje poročanja zajema leto 2023.

4. Finančna podjetja in nefinančna podjetja v svojih razkritjih uporabljajo isto valuto kot v svojih računovodskih izkazih.

Finančna podjetja za izračun svojih ključnih kazalnikov uspešnosti uporabijo najnovejše razpoložljive podatke in ključne kazalnike uspešnosti svojih nasprotnih strank.

5. Ključni kazalniki uspešnosti zajemajo samo cilja blažitve podnebnih sprememb in prilagajanja podnebnim spremembam do dvanajst mesecev po datumu začetka uporabe delegiranih uredb, ki vsebujejo tehnična merila za pregled za druge okoljske cilje in so bile sprejete v skladu s členi 12(2), 13(2), 14(2) in 15(2) Uredbe (EU) 2020/852.

▼M1

6. Nefinančna podjetja in finančna podjetja razkrijejo znesek in delež: (a) gospodarskih dejavnosti, usklajenih s taksonomijo, iz oddelkov 4.26, 4.27 in 4.28 prilog I in II k Delegirani uredbi (EU) 2021/2139 v imenovalcu in števcu svojih ključnih kazalnikov uspešnosti; (b) gospodarskih dejavnosti, ki so sprejemljive za taksonomijo, vendar z njo niso usklajene, iz oddelkov 4.26, 4.27 in 4.28 prilog I in II k Delegirani uredbi (EU) 2021/2139 v imenovalcu svojih ključnih kazalnikov uspešnosti; (c) gospodarskih dejavnosti na področju jedrske energije, ki niso sprejemljive za taksonomijo, v imenovalcu svojih ključnih kazalnikov uspešnosti.

7. Nefinančna podjetja in finančna podjetja razkrijejo znesek in delež: (a) gospodarskih dejavnosti, usklajenih s taksonomijo, iz oddelkov 4.29, 4.30 in 4.31 prilog I in II k Delegirani uredbi (EU) 2021/2139 v imenovalcu in števcu svojih ključnih kazalnikov uspešnosti; (b) gospodarskih dejavnosti, ki so sprejemljive za taksonomijo, vendar z njo niso usklajene, iz oddelkov 4.29, 4.30 in 4.31 prilog I in II k Delegirani uredbi (EU) 2021/2139 v imenovalcu svojih ključnih kazalnikov uspešnosti; (c) gospodarskih dejavnosti na področju zemeljskega plina, ki niso sprejemljive za taksonomijo, v imenovalcu svojih ključnih kazalnikov uspešnosti.

8. Informacije iz odstavkov 6 in 7 se prikažejo v obliki preglednice z uporabo predlog iz Priloge XII k tej uredbi.

▼B

Člen 9

Pregled

1. Komisija do 30. junija 2024 pregleda uporabo te uredbe. Komisija oceni zlasti potrebo po kakršnih koli nadaljnjih spremembah v zvezi z vključitvijo: (a) izpostavljenosti do enot centralne ravni držav in centralnih bank v števec in imenovalec ključnih kazalnikov uspešnosti finančnih podjetij; (b) izpostavljenosti do podjetij, ki ne objavljajo izjave o nefinančnem poslovanju v skladu s členom 19a ali 29a Direktive 2013/34/EU, v števec ključnih kazalnikov uspešnosti finančnih podjetij.

2. Pregledu za izpostavljenosti do MSP bo priložena ocena učinka, v kateri bodo ocenjeni upravno breme, dostop do financiranja in morebitni učinki na MSP v primeru razširitve, s katero bi se zajele izpostavljenosti do MSP, ki niso zajete v tej delegirani uredbi, ali takšne informacije zagotavljale prostovoljno.

3. Izpostavljenosti do podjetij in naložbe v podjetja, ki ne objavljajo nefinančnih informacij v skladu s členoma 19a in 29a Direktive 2013/34/EU in členom 8 Uredbe (EU) 2020/852, vendar take enakovredne informacije zagotavljajo prostovoljno, se lahko vključijo v števce ključnih kazalnikov uspešnosti finančnih podjetij od 1. januarja 2025 v primeru pozitivne ocene iz odstavka 2.

Člen 10

Začetek veljavnosti in uporaba

1. Ta uredba začne veljati dvajseti dan po objavi v Uradnem listu Evropske unije .

2. Od 1. januarja 2022 do 31. decembra 2022 nefinančna podjetja razkrivajo samo delež gospodarskih dejavnosti, sprejemljivih za taksonomijo in nesprejemljivih za taksonomijo, v skupnih prihodkih, naložbah v osnovna sredstva in naložbah v obratna sredstva ter kvalitativne informacije iz oddelka 1.2 Priloge I, ki so pomembne za to razkritje.

3. Od 1. januarja 2022 do 31. decembra 2023 finančna podjetja razkrivajo samo: (a) delež izpostavljenosti do gospodarskih dejavnosti, nesprejemljivih za taksonomijo in sprejemljivih za taksonomijo, v njihovih skupnih sredstvih; (b) delež izpostavljenosti iz člena 7(1) in (2) v njihovih skupnih sredstvih; (c) delež izpostavljenosti iz člena 7(3) v njihovih skupnih sredstvih; (d) kvalitativne informacije iz Priloge XI.

Kreditne institucije razkrijejo tudi delež svojega trgovalnega portfelja in medbančnih kreditov na zahtevo v njihovih skupnih sredstvih.

Zavarovalnice in pozavarovalnice razkrijejo tudi delež gospodarskih dejavnosti neživljenjskega zavarovanja, sprejemljivih za taksonomijo in nesprejemljivih za taksonomijo.

4. Ključni kazalniki uspešnosti nefinančnih podjetij, vključno z vsemi spremnimi informacijami, ki jih je treba razkriti v skladu s prilogama I in II k tej uredbi, se razkrivajo od 1. januarja 2023.

5. Ključni kazalniki uspešnosti finančnih podjetij, vključno z vsemi spremnimi informacijami, ki jih je treba razkriti v skladu s prilogami III, V, VII, IX in XI k tej uredbi, se razkrivajo od 1. januarja 2024.

Oddelka 1.2.3 in 1.2.4 Priloge V se uporabljata od 1. januarja 2026.

Ta uredba je v celoti zavezujoča in se neposredno uporablja v vseh državah članicah.









PRILOGA I

KLJUČNI KAZALNIKI USPEŠNOSTI NEFINANČNIH PODJETIJ

1. Vsebina ključnih kazalnikov uspešnosti, ki jih morajo razkriti nefinančna podjetja

1.1 Določitev ključnih kazalnikov uspešnosti

1.1.1 Ključni kazalnik uspešnosti za prihodke

Delež prihodkov iz točke (a) člena 8(2) Uredbe (EU) 2020/852 se izračuna kot del čistih prihodkov, ki izhajajo iz proizvodov ali storitev, vključno z neopredmetenimi, povezanih z gospodarskimi dejavnostmi, usklajenimi s taksonomijo (števec), deljen s čistim prihodkom (imenovalec), kot je opredeljen v točki (5) člena 2 Direktive 2013/34/EU. Prihodki zajemajo prihodke, pripoznane v skladu z 82.(a) členom Mednarodnega računovodskega standarda (MRS) 1, kakor je bil sprejet z Uredbo Komisije (ES) št. 1126/2008 ( 5 ).

Pri ključnih kazalnikih uspešnosti iz prvega pododstavka se iz števca izključi del čistih prihodkov, ki izhajajo iz proizvodov in storitev, povezanih z gospodarskimi dejavnostmi, ki so bile prilagojene podnebnim spremembam v skladu s členom 11(1)(a) Uredbe (EU) 2020/852 in Prilogo II k Delegirani uredbi (EU) 2021/XXX, razen če se te dejavnosti:

(a) štejejo za omogočitvene dejavnosti v skladu s členom 11(1)(b) Uredbe 2020/852 ali

(b) so same usklajene s taksonomijo.

1.1.2 Ključni kazalnik uspešnosti za naložbe v osnovna sredstva

Delež naložb v osnovna sredstva iz točke (b) člena 8(2) Uredbe (EU) 2020/852 se izračuna kot števec, deljen z imenovalcem, kot sta določena v točkah 1.1.2.1 in 1.1.2.2 te priloge.

1.1.2.1 Imenovalec

Imenovalec zajema povečanja opredmetenih in neopredmetenih sredstev v zadevnem poslovnem letu pred amortizacijo in vsemi ponovnimi merjenji, vključno s tistimi, ki izhajajo iz prevrednotenj in oslabitev, za zadevno poslovno leto ter brez sprememb poštene vrednosti. Imenovalec zajema tudi povečanja opredmetenih in neopredmetenih sredstev, ki izhajajo iz poslovnih združitev.

Za nefinančna podjetja, ki uporabljajo mednarodne standarde računovodskega poročanja (MSRP), kot so bili sprejeti z Uredbo (ES) št. 1126/2008, naložbe v osnovna sredstva zajemajo stroške, ki se obračunavajo na podlagi:

(a) MRS 16 Opredmetena osnovna sredstva, 73.(e) člen, točki (i) in (iii);

(b) MRS 38 Neopredmetena sredstva, 118.(e) člen, točka (i);

(c) MRS 40 Naložbene nepremičnine, 76. člen, točki (a) in (b) (za model poštene vrednosti);

(d) MRS 40 Naložbene nepremičnine, 79.(d) člen, točki (i) in (ii) (za model nabavne vrednosti);

(e) MRS 41 Kmetijstvo, 50. člen, točki (b) in (e);

(f) MSRP 16 Najemi, 53. člen, točka (h).

Za nefinančna podjetja, ki uporabljajo nacionalna splošno sprejeta računovodska načela, naložbe v osnovna sredstva zajemajo stroške, ki se obračunavajo v skladu z veljavnimi splošno sprejetimi računovodskimi načeli in ustrezajo stroškom, ki jih v naložbe v osnovna sredstva vključijo nefinančna podjetja, ki uporabljajo MSRP.

Najemi, ki ne vodijo do priznanja pravice do uporabe za sredstvo, se ne štejejo kot naložbe v osnovna sredstva.

1.1.2.2 Števec

Števec je enak delu naložb v osnovna sredstva, vključenemu v imenovalec, ki je kar koli od naslednjega:

(a) povezan s sredstvi ali procesi, povezanimi z gospodarskimi dejavnostmi, usklajenimi s taksonomijo;

(b) del načrta za razširitev gospodarskih dejavnosti, usklajenih s taksonomijo, ali omogočanje, da postanejo gospodarske dejavnosti, ki so sprejemljive za taksonomijo, usklajene s taksonomijo (v nadaljnjem besedilu: načrt za naložbe v osnovna sredstva), pod pogoji, določenimi v drugem pododstavku te točke 1.1.2.2;

(c) povezan z nakupom proizvodnje iz gospodarskih dejavnosti, usklajenih s taksonomijo, in posameznimi ukrepi, ki omogočajo, da ciljne dejavnosti postanejo nizkoogljične ali da vodijo do zmanjšanj emisij toplogrednih plinov, zlasti dejavnosti iz točk 7.3 do 7.6 Priloge I k delegiranemu aktu o podnebju ter druge gospodarske dejavnosti, navedene v delegiranih aktih, sprejetih v skladu s členi 10(3), 11(3), 12(2), 13(2), 14(2) in 15(2) Uredbe (EU) 2020/852, pod pogojem, da se taki ukrepi uvedejo in začnejo izvajati v 18 mesecih.

Načrt za naložbe v osnovna sredstva iz prvega odstavka te točke 1.1.2.2 izpolnjuje naslednje pogoje:

(a) cilj načrta je razširiti gospodarske dejavnosti podjetja, usklajene s taksonomijo, ali nadgraditi gospodarske dejavnosti, ki so sprejemljive za taksonomijo, da bodo v petih letih usklajene s taksonomijo;

(b) načrt se razkrije na združeni ravni gospodarskih dejavnosti, odobri pa ga upravni organ nefinančnih podjetij neposredno ali s prenosom pooblastila.

Če se ustrezna tehnična merila za pregled spremenijo pred zaključkom načrta za naložbe v osnovna sredstva, nefinančna podjetja načrt v dveh letih bodisi posodobijo, da zagotovijo, da so gospodarske dejavnosti iz točke (a) po dokončanju načrta usklajene s spremenjenimi tehničnimi merili za pregled, bodisi preračunajo števec ključnega kazalnika uspešnosti za naložbe v osnovna sredstva. S posodobitvijo načrta se ponovno začne obdobje iz točke (a). Obdobje iz točke (a) drugega odstavka te točke 1.1.2.2 lahko traja več kot pet let samo, če je daljše obdobje objektivno utemeljeno zaradi posebnih značilnosti gospodarske dejavnosti in zadevne posodobitve, vendar ne sme biti daljši od 10 let. Ta utemeljitev je vključena v sam načrt za naložbe v osnovna sredstva in v spremne informacije, podrobno opisane v točki 1.2.3 te priloge.

Če načrt za naložbe v osnovna sredstva ne izpolnjuje pogojev iz drugega odstavka te točke 1.1.2.2, se predhodno objavljeni ključni kazalnik uspešnosti v zvezi z naložbami v osnovna sredstva preračuna.

Števec vključuje tudi del naložb v osnovna sredstva, namenjen prilagoditvi gospodarskih dejavnosti podnebnim spremembam v skladu s Prilogo II k temu delegiranemu aktu o podnebju. V števcu je zagotovljena razčlenitev za del naložb v osnovna sredstva, dodeljen bistvenemu prispevku k prilagajanju podnebnim spremembam.

1.1.3 Ključni kazalnik uspešnosti za naložbe v obratna sredstva

Delež naložb v obratna sredstva iz točke (b) člena 8(2) Uredbe (EU) 2020/852 se izračuna kot števec, deljen z imenovalcem, kot sta določena v točkah 1.1.3.1 in 1.1.3.2 te priloge.

1.1.3.1. Imenovalec

Imenovalec zajema neposredne neusredstvene stroške, povezane z raziskavami in razvojem, ukrepi prenove stavb, kratkoročnimi najemi, vzdrževanjem in popravili, ter vse druge neposredne odhodke, povezane z dnevnim servisiranjem opredmetenih osnovnih sredstev s strani podjetja ali tretje osebe, kateri se dejavnosti oddajo v zunanje izvajanje, ki so potrebni za zagotovitev neprekinjenega in učinkovitega delovanja takšnih sredstev.

Nefinančna podjetja, ki uporabljajo nacionalna splošno sprejeta računovodska načela in ne usredstvujejo sredstev, ki predstavljajo pravico do uporabe, v naložbe v obratna sredstva poleg stroškov, navedenih v prvem pododstavku točke 1.1.3.1 te priloge, vključijo stroške najemov.

1.1.3.2 Števec

Števec je enak delu naložb v obratna sredstva, vključenemu v imenovalec, ki je kar koli od naslednjega:

(a) povezan s sredstvi ali procesi, povezanimi z gospodarskimi dejavnostmi, usklajenimi s taksonomijo, vključno z usposabljanjem in drugimi potrebami po prilagoditvi človeških virov, ter neposrednimi neusredstvenimi stroški, ki predstavljajo raziskave in razvoj;

(b) del načrta za naložbe v osnovna sredstva za razširitev gospodarskih dejavnosti, usklajenih s taksonomijo, ali omogočanje, da postanejo gospodarske dejavnosti, ki so sprejemljive za taksonomijo, usklajene s taksonomijo v vnaprej določenem časovnem okviru, kot je določeno v drugem odstavku te točke 1.1.3.2;

(c) povezan z nakupom proizvodnje iz gospodarskih dejavnosti, usklajenih s taksonomijo, in posameznimi ukrepi, ki omogočajo, da ciljne dejavnosti postanejo nizkoogljične ali da vodijo do zmanjšanj emisij toplogrednih plinov, ter posameznimi ukrepi za prenovo stavb, navedenimi v delegiranih aktih, sprejetih v skladu s členom 10(3), 11(3), 12(2), 13(2), 14(2) ali 15(2) Uredbe (EU) 2020/852, pod pogojem, da se taki ukrepi uvedejo in začnejo izvajati v 18 mesecih.

Načrt za naložbe v osnovna sredstva iz prvega odstavka te točke 1.1.3.2 izpolnjuje pogoje iz točke 1.1.2.2 te priloge.

Stroški raziskav in razvoja, ki so že obračunani v ključnih kazalnikih uspešnosti naložb v osnovna sredstva, se ne štejejo za naložbe v obratna sredstva.

Števec vključuje tudi del naložb v obratna sredstva, namenjen prilagoditvi gospodarskih dejavnosti podnebnim spremembam v skladu s Prilogo II k delegiranemu aktu o podnebju. V števcu je zagotovljena razčlenitev za del naložb v obratna sredstva, dodeljen bistvenemu prispevku k prilagajanju podnebnim spremembam.

Kadar naložbe v obratna sredstva niso pomembne za poslovni model nefinančnih podjetij, so ta podjetja:

(a) izvzeta iz izračuna števca ključnega kazalnika uspešnosti za naložbe v obratna sredstva v skladu s točko 1.1.3.2 in razkrijejo, da je ta števec enak nič;

(b) razkrijejo skupno vrednost imenovalca z naložbami v obratna sredstva, izračunano v skladu s točko 1.1.3.1;

(c) pojasnijo, da v njihovem poslovnem modelu ni pomembnih naložb v obratna sredstva.

1.2 Specifikacija razkritij, ki se priložijo ključnim kazalnikom uspešnosti nefinančnih podjetij

Nefinančna podjetja razkrijejo naslednje informacije, ki se priložijo zadevnim ključnim kazalnikom uspešnosti.

1.2.1 Računovodska usmeritev

Nefinančna podjetja pojasnijo:

(a) kako so bili prihodki, naložbe v osnovna sredstva in naložbe v obratna sredstva določeni in dodeljeni števcu;

(b) podlago, na kateri so bili izračunani prihodki, naložbe v osnovna sredstva in naložbe v obratna sredstva, vključno z vsemi ocenami pri dodelitvi prihodkov ali odhodkov različnim gospodarskim dejavnostim.

V zvezi s prihodki in naložbami v osnovna sredstva nefinančna podjetja vključijo sklice na povezane vrstične postavke v izjavah o nefinančnem poslovanju.

Če se je uporaba katerih koli izračunov od prejšnjega poročevalskega obdobja spremenila, nefinančna podjetja pojasnijo, zakaj so informacije zaradi teh sprememb zanesljivejše in ustreznejše, ter zagotovijo preračunane primerjalne številke.

Nefinančna podjetja razkrijejo vse pomembne spremembe, do katerih je prišlo v obdobju poročanja v zvezi z izvajanjem načrtov za naložbe v osnovna sredstva, razkritih v skladu s točko 1.1.2 te priloge. Nefinančna podjetja razkrijejo vse naslednje:

(a) pomembne spremembe, do katerih je prišlo v načrtu za naložbe v osnovna sredstva, in razloge za te spremembe;

(b) vpliv takih sprememb na možnost, da postanejo gospodarske dejavnosti podjetja usklajene s taksonomijo, in na obdobje, v katerem se pričakuje, da bo prišlo do te spremembe;

(c) preračun ključnih kazalnikov uspešnosti za naložbe v osnovna sredstva in naložbe v obratna sredstva za vsako preteklo leto poročanja, ki ga zajema načrt, kadar so spremembe načrta vplivale na te ključne kazalnike uspešnosti.

1.2.2 Ocena skladnosti z Uredbo (EU) 2020/852

1.2.2.1 Informacije o oceni skladnosti z Uredbo (EU) 2020/852

Nefinančna podjetja:

(a) opišejo naravo svojih gospodarskih dejavnosti, ki so sprejemljive za taksonomijo in usklajene s taksonomijo, s sklicevanjem na delegirane akte, sprejete v skladu s členi 10(3), 11(3), 12(2), 13(2), 14(2) in 15(2) Uredbe (EU) 2020/852;

(b) pojasnijo, kako so ocenila skladnost z merili iz člena 3 Uredbe (EU) 2020/852 in povezanimi tehničnimi merili za pregled iz delegiranih aktov iz točke (a);

(c) pojasnijo, kako so se izognila dvojnemu štetju pri dodeljevanju v števcu ključnih kazalnikov uspešnosti za prihodke, naložbe v osnovna sredstva in naložbe v obratna sredstva med gospodarskimi dejavnostmi.

1.2.2.2 Prispevek k več ciljem

Kadar gospodarska dejavnost prispeva k več okoljskim ciljem, nefinančna podjetja:

(a) dokažejo skladnost z merili iz člena 3 Uredbe (EU) 2020/852, zlasti s tehničnimi merili za pregled za več okoljskih ciljev;

(b) razkrijejo prihodke, naložbe v osnovna sredstva in naložbe v obratna sredstva iz te dejavnosti, kot da prispevajo k več okoljskim ciljem;

(c) prihodke od te dejavnosti v števcu ključnih kazalnikov uspešnosti v točki 1.1 te priloge upoštevajo samo enkrat, da se prepreči dvojno štetje.

1.2.2.3 Razdruževanje ključnih kazalnikov uspešnosti

Kadar je treba ključne kazalnike uspešnosti za gospodarsko dejavnost razdružiti, zlasti kadar se proizvodni obrati uporabljajo na integriran način, nefinančna podjetja zagotovijo, da:

(a) razdruževanje temelji na merilih, ki so primerna za proizvodni proces, ki se izvaja, in odraža tehnične posebnosti tega procesa;

(b) so zagotovljene ustrezne informacije, priložene ključnim kazalnikom uspešnosti, o podlagi za takšno razdruževanje.

1.2.3 Spremne informacije

Nefinančna podjetja pojasnijo vrednosti vsakega ključnega kazalnika uspešnosti in razloge za morebitne spremembe teh vrednosti v obdobju poročanja.

Nefinančna podjetja lahko razkrijejo dodatne ključne kazalnike uspešnosti na podlagi prihodkov, naložb v osnovna sredstva in naložb v obratna sredstva, ki vključujejo naložbe v lastniški kapital, obračunane v skupnih podvigih v skladu z MSRP 11 ali MRS 28 na sorazmerni osnovi, ki ustreza njihovemu deležu v lastniškem kapitalu skupnega podviga.

1.2.3.1 Spremne informacije o ključnem kazalniku uspešnosti za prihodke

Nefinančna podjetja zagotovijo vse naslednje:

(a) kvantitativno razčlenitev števca, da se ponazorijo glavni povzročitelji spremembe ključnega kazalnika uspešnosti za prihodke v obdobju poročanja, kot so prihodki iz pogodb s kupci, prihodki od najema ali drugi viri prihodkov;

(b) informacije o zneskih, povezanih z dejavnostmi, usklajenimi s taksonomijo, ki se izvajajo za lastno notranjo porabo nefinančnih podjetij;

(c) kvalitativno razlago glavnih elementov spremembe ključnega kazalnika uspešnosti za prihodke v obdobju poročanja.

Nefinančna podjetja, ki so izdala okoljsko trajnostne obveznice ali dolžniške vrednostne papirje z namenom financiranja določenih opredeljenih dejavnosti, usklajenih s taksonomijo, prav tako razkrijejo ključni kazalnik uspešnosti za prihodke, prilagojen za preprečevanje dvojnega štetja.

1.2.3.2 Spremne informacije o ključnem kazalniku uspešnosti za naložbe v osnovna sredstva

Nefinančna podjetja zagotovijo kvantitativno razčlenitev na združeni ravni gospodarskih dejavnosti za zneske, vključene v števec, in kvalitativno razlago glavnih elementov spremembe ključnega kazalnika uspešnosti za naložbe v osnovna sredstva v obdobju poročanja. Pri taki razčlenitvi se razkrije vse naslednje:

(a) združena povečanja opredmetenih osnovnih sredstev, znotraj podjetja ustvarjenih neopredmetenih sredstev, vključno s poslovnimi združitvami ali pridobitvami, naložbenih nepremičnin, pridobljena ali pripoznana v knjigovodski vrednosti, in po potrebi usredstvenih sredstev, ki predstavljajo pravico do uporabe;

(b) združena povečanja, povezana s pridobitvami s poslovnimi združitvami,

(c) združeni odhodki, nastali v zvezi z gospodarskimi dejavnostmi, usklajenimi s taksonomijo, in odhodki, nastali v okviru načrta za naložbe v osnovna sredstva iz točke 1.1.2 te priloge.

Nefinančna podjetja razkrijejo ključne informacije o vsakem od svojih načrtov za naložbe v osnovna sredstva iz točke 1.1.2 te priloge, vključno z vsemi naslednjimi informacijami:

(a) zastavljeni okoljski cilji;

(b) zadevne gospodarske dejavnosti;

(c) zadevne raziskovalne, razvojne in inovacijske dejavnosti, kadar je ustrezno;

(d) obdobje, v katerem se pričakuje, da bo posamezna gospodarska dejavnost, usklajena s taksonomijo, razširjena ali da bo posamezna gospodarska dejavnost postala usklajena s taksonomijo, in če obdobje, v katerem naj bi gospodarska dejavnost postala usklajena s taksonomijo, presega pet let, vključno z objektivno utemeljitvijo na podlagi posebnih značilnostih gospodarske dejavnosti in zadevne posodobitve;

(e) skupne pričakovane naložbe v osnovna sredstva v obdobju poročanja in v obdobju načrtov za naložbe v osnovna sredstva.

Nefinančna podjetja, ki so izdala okoljsko trajnostne obveznice ali dolžniške vrednostne papirje z namenom financiranja določenih opredeljenih dejavnosti, usklajenih s taksonomijo, prav tako razkrijejo ključni kazalnik uspešnosti za naložbe v osnovna sredstva, prilagojen za naložbe v osnovna sredstva, usklajene s taksonomijo, ki so financirane s takimi obveznicami ali dolžniškimi vrednostnimi papirji.

1.2.3.3 Spremne informacije o ključnem kazalniku uspešnosti za naložbe v obratna sredstva

Nefinančna podjetja zagotovijo vse naslednje:

(a) kvantitativno razčlenitev števca (naložbe v obratna sredstva, določene v skladu s točko 1.1.3.2 te priloge), da se ponazorijo glavni elementi spremembe ključnega kazalnika uspešnosti za naložbe v obratna sredstva v obdobju poročanja;

(b) kvalitativno razlago glavnih elementov spremembe ključnega kazalnika uspešnosti za naložbe v obratna sredstva v obdobju poročanja;

(c) razlago drugih odhodkov, povezanih z dnevnim servisiranjem postavk opredmetenih osnovnih sredstev, ki so vključeni v izračun naložb v obratna sredstva za števec in imenovalec.

Če so naložbe v obratna sredstva del načrta za naložbe v osnovna sredstva, kot je navedeno v točkah 1.1.2.2 in 1.1.3.2 te priloge, nefinančna podjetja razkrijejo ključne informacije o vsakem od svojih načrtov za naložbe v osnovna sredstva v skladu z zahtevami iz točke 1.2.3.2 te priloge.

2. Metodologija za poročanje ključnih kazalnikov uspešnosti, ki jih morajo razkriti nefinančna podjetja

Za razkritja v skladu s členom 8(2) Uredbe (EU) 2020/852 veljajo naslednje zahteve:

(a) nefinančna podjetja navedejo vsako gospodarsko dejavnost, vključno s podskupino prehodnih in omogočitvenih gospodarskih dejavnosti;

(b) nefinančna podjetja razkrijejo ključne kazalnike uspešnosti za vsako gospodarsko dejavnost in skupne ključne kazalnike uspešnosti za vse gospodarske dejavnosti na ravni zadevnega podjetja ali skupine;

(c) nefinančna podjetja razkrijejo ključne kazalnike uspešnosti iz točk 1.1.1, 1.1.2 in 1.1.3 te priloge za vsak okoljski cilj in skupne ključne kazalnike uspešnosti za vse okoljske cilje na ravni podjetja ali skupine, pri čemer se izognejo dvojnemu štetju;

(d) nefinančna podjetja navedejo delež gospodarskih dejavnosti, usklajenih s taksonomijo, in delež gospodarskih dejavnosti, sprejemljivih za taksonomijo, ki ne izpolnjujejo tehničnih meril za pregled. Nefinančna podjetja pri gospodarski dejavnosti, sprejemljivi za taksonomijo, navedejo delež te dejavnosti, ki je usklajen s taksonomijo;

(e) nefinančna podjetja navedejo gospodarske dejavnosti, ki niso sprejemljive za taksonomijo, in razkrijejo delež teh gospodarskih dejavnosti v imenovalcu ključnega kazalnika uspešnosti za prihodke na ravni podjetja ali skupine;

(f) ključni kazalniki uspešnosti se zagotovijo na ravni posameznega podjetja, kadar to podjetje pripravlja samo posamične izjave o nefinančnem poslovanju, ali na ravni skupine, kadar podjetje pripravlja konsolidirane izjave o nefinančnem poslovanju.









PRILOGA II

PREDLOGE ZA KLJUČNE KAZALNIKE USPEŠNOSTI NEFINANČNIH PODJETIJ

Predloga: Delež prihodkov od proizvodov ali storitev, povezanih z gospodarskimi dejavnostmi, usklajenimi s taksonomijo – razkritje za leto N

Stolpec 21 je treba izpolniti za prehodne dejavnosti, ki prispevajo k blažitvi podnebnih sprememb.

Za dejavnosti, navedene pod A.2, lahko nefinančna podjetja prostovoljno izpolnijo stolpce 5 do 17.

Predloga: Delež naložb v osnovna sredstva pri proizvodih ali storitvah, povezanih z gospodarskimi dejavnostmi, usklajenimi s taksonomijo – razkritje za leto N

Za dejavnosti, navedene pod A.2, lahko nefinančna podjetja prostovoljno izpolnijo stolpce 5 do 17.

Predloga: Delež naložb v obratna sredstva pri proizvodih ali storitvah, povezanih z gospodarskimi dejavnostmi, usklajenimi s taksonomijo – razkritje za leto N

Za dejavnosti, navedene pod A.2, lahko nefinančna podjetja prostovoljno izpolnijo stolpce 5 do 17.









PRILOGA III

KLJUČNI KAZALNIK USPEŠNOSTI ZA UPRAVITELJE PREMOŽENJA

1. Vsebina ključnih kazalnikov uspešnosti, ki jih morajo razkriti upravitelji premoženja

Ključni kazalnik uspešnosti se izračuna kot števec, deljen z imenovalcem, kot sta določena v točkah 1.1 in 1.2 te priloge.

1.1 Števec

Števec je sestavljen iz tehtanega povprečja vrednosti naložb v gospodarske dejavnosti podjetij, v katera se vlaga, ki so usklajene s taksonomijo. Tehtano povprečje vrednosti naložb temelji na deležu gospodarskih dejavnosti podjetij, v katera se vlaga, ki so usklajene s taksonomijo, izmerjenim z naslednjim:

(a) za podjetja, v katera se vlaga, ki so nefinančna podjetja, ključnima kazalnikoma uspešnosti za prihodke in naložbe v osnovna sredstva, ki izhajata iz izračuna ključnih kazalnikov uspešnosti podjetja, v katero se vlaga, v skladu s prilogama I in II;

(b) za podjetja, v katera se vlaga, ki so upravitelji premoženja, ključnima kazalnikoma uspešnosti na podlagi prihodkov in na podlagi naložb v osnovna sredstva, ki izhajata iz izračuna ključnih kazalnikov uspešnosti podjetja, v katero se vlaga, v skladu s prilogama III in IV;

(c) za podjetja, v katera se vlaga, ki so kreditne institucije, deležem zelenih sredstev na podlagi prihodkov in na podlagi naložb v osnovna sredstva, ki izhaja iz izračuna deleža zelenih sredstev podjetja, v katero se vlaga, v skladu s prilogama V in VI;

(d) za podjetja, v katera se vlaga, ki so investicijska podjetja, naložbami in prihodki, ki izhajajo iz izračuna ključnih kazalnikov uspešnosti na podlagi prihodkov in na podlagi naložb v osnovna sredstva podjetja, v katero se vlaga, v skladu s prilogama VII in VIII skladno z deležem storitev in dejavnosti pri poslovanju za svoj račun in poslovanju za tuj račun v dohodkih investicijskega podjetja;

(e) za podjetja, v katera se vlaga, ki so zavarovalnice ali pozavarovalnice, naložbami, bruto obračunanimi premijami ali, če je ustrezno, skupnimi prihodki iz zavarovanja, ki izhajajo iz izračuna ključnega kazalnika uspešnosti za naložbe na podlagi prihodkov ali na podlagi naložb v osnovna sredstva, kjer je ustrezno, v kombinaciji s ključnim kazalnikom uspešnosti za zavarovalne posle podjetij, v katera se vlaga, ki so zavarovalnice in pozavarovalnice za premoženjsko zavarovanje, v skladu s prilogama IX in X.

Izračun omogoča pobot za namene poročanja deleža naložb v gospodarske dejavnosti, usklajene s taksonomijo, z uporabo metodologije, uporabljene za izračun neto kratkih pozicij iz odstavkov 4 in 5 člena 3 Uredbe (EU) št. 236/2012 Evropskega parlamenta in Sveta ( 6 ).

Z odstopanjem od prvega pododstavka točke 1.1 se dolžniški vrednostni papirji z namenom financiranja določenih opredeljenih dejavnosti ali projektov ali okoljsko trajnostne obveznice, ki jih izda podjetje, v katero se vlaga, vključijo v števec do vrednosti gospodarskih dejavnosti, usklajenih s taksonomijo, ki se na podlagi informacij, ki jih zagotovi podjetje, v katero se vlaga, financirajo s prihodki od teh obveznic in dolžniških vrednostnih papirjev.

1.2 Imenovalec

Imenovalec je sestavljen iz vrednosti vseh upravljanih sredstev brez izpostavljenosti iz člena 7(1) te uredbe, ki izhajajo iz skupnih in posameznih dejavnosti upravljanja portfeljev s strani upraviteljev premoženja.

Upravitelji premoženja razkrijejo ključni kazalnik uspešnosti na podlagi ključnih kazalnikov uspešnosti za prihodke podjetij, v katera se vlaga, in ključni kazalnik uspešnosti na podlagi ključnega kazalnika uspešnosti za naložbe v osnovna sredstva podjetij, v katera se vlaga.

2. Metodologija za pripravo in poročanje ključnega kazalnika uspešnosti, ki ga morajo razkriti upravitelji premoženja

Za namene razkritij v skladu s členom 8(1) Uredbe (EU) 2020/852 upravitelji premoženja:

(a) razkrijejo ključne kazalnike uspešnosti za vsak okoljski cilj in za združene gospodarske dejavnosti, usklajene s taksonomijo, na ravni zadevnega podjetja ali skupine;

(b) navedejo podskupino prehodnih in omogočitvenih gospodarskih dejavnosti ter razkrijejo ključne kazalnike uspešnosti za združene gospodarske dejavnosti na ravni podjetja ali skupine;

(c) zagotovijo razčlenitev števca in imenovalca glede na vrsto naložbe;

(d) razkrijejo ključne kazalnike uspešnosti v zvezi z združenimi gospodarskimi dejavnostmi, sprejemljivimi za taksonomijo;

(e) razkrijejo delež gospodarskih dejavnosti, nesprejemljivih za taksonomijo, v upravljanih sredstvih;

(f) razkrijejo delež naložb v izpostavljenosti iz člena 7(1) te uredbe v skupnih naložbah;

(g) zagotovijo ključne kazalnike uspešnosti na ravni posameznega upravitelja premoženja, kadar to podjetje pripravlja samo posamične izjave o nefinančnem poslovanju, ali na ravni skupine, kadar podjetje pripravlja konsolidirane izjave o nefinančnem poslovanju.









PRILOGA IV

PREDLOGA ZA KLJUČNI KAZALNIK USPEŠNOSTI ZA UPRAVITELJE PREMOŽENJA

Standardna predloga za razkritje, ki se zahteva v skladu s členom 8 Uredbe (EU) 2020/852 (upravitelji premoženja)







Tehtana povprečna vrednost vseh naložb, ki so usmerjene v financiranje gospodarskih dejavnosti, usklajenih s taksonomijo, ali so povezane z njimi, glede na vrednost skupnih sredstev, ki jih zajema ključni kazalnik uspešnosti, z naslednjimi utežmi za naložbe v podjetja: Na podlagi prihodkov: % Na podlagi naložb v osnovna sredstva: % Tehtana povprečna vrednost vseh naložb, ki so usmerjene v financiranje gospodarskih dejavnosti, usklajenih s taksonomijo, ali so povezane z njimi, z naslednjimi utežmi za naložbe v podjetja: Na podlagi prihodkov: [denarni znesek] Na podlagi naložb v osnovna sredstva: [denarni znesek] Odstotek sredstev, ki jih zajema ključni kazalnik uspešnosti, glede na skupne naložbe (skupni znesek upravljanih sredstev). Brez naložb v državne subjekte, zajeti delež: % Denarna vrednost sredstev, ki jih zajema ključni kazalnik uspešnosti. Brez naložb v državne subjekte. Zajetost: [denarni znesek] Dodatna dopolnilna razkritja: razčlenitev imenovalca ključnega kazalnika uspešnosti Odstotek izvedenih finančnih instrumentov glede na skupna sredstva, ki jih zajema ključni kazalnik uspešnosti: X % Vrednost v denarnih zneskih izvedenih finančnih instrumentov: [denarni znesek] Delež izpostavljenosti do finančnih in nefinančnih podjetij iz EU, za katera ne veljata člena 19a in 29a Direktive 2013/34/EU, v skupnih sredstvih, ki jih zajema ključni kazalnik uspešnosti: Za nefinančna podjetja: Za finančna podjetja: Vrednost izpostavljenosti do finančnih in nefinančnih podjetij iz EU, za katera ne veljata člena 19a in 29a Direktive 2013/34/EU: Za nefinančna podjetja: [denarni znesek] Za finančna podjetja: [denarni znesek] Delež izpostavljenosti do finančnih in nefinančnih podjetij iz držav zunaj EU, za katera ne veljata člena 19a in 29a Direktive 2013/34/EU, v skupnih sredstvih, ki jih zajema ključni kazalnik uspešnosti: Za nefinančna podjetja: Za finančna podjetja: Vrednost izpostavljenosti do finančnih in nefinančnih podjetij iz držav zunaj EU, za katera ne veljata člena 19a in 29a Direktive 2013/34/EU: Za nefinančna podjetja: [denarni znesek] Za finančna podjetja: [denarni znesek] Delež izpostavljenosti do finančnih in nefinančnih podjetij, za katera veljata člena 19a in 29a Direktive 2013/34/EU, v skupnih sredstvih, ki jih zajema ključni kazalnik uspešnosti: Za nefinančna podjetja: Za finančna podjetja: Vrednost izpostavljenosti do finančnih in nefinančnih podjetij, za katera veljata člena 19a in 29a Direktive 2013/34/EU: Za nefinančna podjetja: [denarni znesek] Za finančna podjetja: [denarni znesek] Delež izpostavljenosti do drugih nasprotnih strank v skupnih sredstvih, ki jih zajema ključni kazalnik uspešnosti: X % Vrednost izpostavljenosti do drugih nasprotnih strank: [denarni znesek] Vrednost vseh naložb, s katerimi se financirajo gospodarske dejavnosti, ki so nesprejemljive za taksonomijo, glede na vrednost skupnih sredstev, ki jih zajema ključni kazalnik uspešnosti: X % Vrednost vseh naložb, s katerimi se financirajo gospodarske dejavnosti, ki so nesprejemljive za taksonomijo: [denarni znesek] Vrednost vseh naložb, s katerimi se financirajo gospodarske dejavnosti, ki so sprejemljive za taksonomijo, vendar niso usklajene s taksonomijo, glede na vrednost skupnih sredstev, ki jih zajema ključni kazalnik uspešnosti: X % Vrednost vseh naložb, s katerimi se financirajo gospodarske dejavnosti, ki so sprejemljive za taksonomijo, vendar niso usklajene s taksonomijo: [denarni znesek] Dodatna dopolnilna razkritja: razčlenitev števca ključnega kazalnika uspešnosti Delež izpostavljenosti, usklajenih s taksonomijo, do finančnih in nefinančnih podjetij, za katera veljata člena 19a in 29a Direktive 2013/34/EU, v skupnih sredstvih, ki jih zajema ključni kazalnik uspešnosti: Za nefinančna podjetja: Na podlagi prihodkov: % Na podlagi naložb v osnovna sredstva: % Za finančna podjetja: Na podlagi prihodkov: % Na podlagi naložb v osnovna sredstva: % Vrednost izpostavljenosti, usklajenih s taksonomijo, do finančnih in nefinančnih podjetij, za katera veljata člena 19a in 29a Direktive 2013/34/EU: Za nefinančna podjetja: Na podlagi prihodkov: [denarni znesek] Na podlagi naložb v osnovna sredstva: [denarni znesek] Za finančna podjetja: Na podlagi prihodkov: [denarni znesek] Na podlagi naložb v osnovna sredstva: [denarni znesek] Delež izpostavljenosti, usklajenih s taksonomijo, do drugih nasprotnih strank v skupnih sredstvih, ki jih zajema ključni kazalnik uspešnosti: Na podlagi prihodkov: % Na podlagi naložb v osnovna sredstva: % Vrednost izpostavljenosti, usklajenih s taksonomijo, do drugih nasprotnih strank: Na podlagi prihodkov: [denarni znesek] Na podlagi naložb v osnovna sredstva: [denarni znesek] Razčlenitev števca ključnega kazalnika uspešnosti glede na okoljske cilje Dejavnosti, usklajene s taksonomijo: (1) Blažitev podnebnih sprememb Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva) (2) Prilagajanje podnebnim spremembam Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva) (3) Trajnostna raba ter varstvo vodnih in morskih virov Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva) (4) Prehod na krožno gospodarstvo Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva) (5) Preprečevanje in nadzorovanje onesnaževanja Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva) (6) Varstvo in ohranjanje biotske raznovrstnosti in ekosistemov Prihodki: % Naložbe v osnovna sredstva: % Prehodne dejavnosti: A % (prihodki; naložbe v osnovna sredstva) Omogočitvene dejavnosti: B % (prihodki; naložbe v osnovna sredstva)









PRILOGA V

KLJUČNI KAZALNIK USPEŠNOSTI ZA KREDITNE INSTITUCIJE

1. Vsebina ključnih kazalnikov uspešnosti, ki jih morajo razkriti kreditne institucije

1.1 Obseg ključnih kazalnikov uspešnosti

1.1.1 Konsolidacija

Kreditne institucije razkrijejo zadevne ključne kazalnike uspešnosti na podlagi obsega svoje bonitetne konsolidacije, določenega v skladu z oddelkom 2 poglavja 2 naslova II Uredbe (EU) št. 575/2013.

1.1.2 Skupno zajeta sredstva

Izračun deleža zelenih sredstev za bilančne izpostavljenosti zajema naslednje računovodske kategorije finančnih sredstev, vključno s krediti in drugimi finančnimi sredstvi, dolžniškimi vrednostnimi papirji, deleži v lastniškem kapitalu in zaseženim zavarovanjem s premoženjem:

(a) finančna sredstva po odplačni vrednosti;

(b) finančna sredstva po pošteni vrednosti prek drugega vseobsegajočega donosa;

(c) naložbe v odvisna podjetja;

(d) skupni podvigi in pridružena podjetja;

(e) finančna sredstva, določena za merjenje po pošteni vrednosti prek poslovnega izida, in netrgovalna finančna sredstva, obvezno merjena po pošteni vrednosti prek poslovnega izida;

(f) zavarovanja z nepremičninami, ki jih kreditne institucije pridobijo s priposestvovanjem v zameno za odpis dolgov.

Delež zelenih sredstev ne zajema izpostavljenosti iz člena 7(1) te uredbe.

Iz števca deleža zelenih sredstev se izključijo naslednja sredstva:

(a) finančna sredstva v posesti za trgovanje;

(b) medbančni krediti na zahtevo;

(c) izpostavljenosti do podjetij, ki jim ni treba objavljati nefinančnih informacij v skladu s členom 19a ali 29a Direktive 2013/34/EU.

Pri izračunu ključnih kazalnikov uspešnosti za zunajbilančne izpostavljenosti se upoštevajo finančna jamstva, ki jih odobri kreditna institucija, in upravljana sredstva za nefinančna podjetja, za katera se jamči in v katera se vlaga. Druge zunajbilančne izpostavljenosti, kot so zaveze, se izključijo iz tega izračuna.

1.2 Vsebina in metodologija ključnih kazalnikov uspešnosti

1.2.1. Delež zelenih sredstev

Delež zelenih sredstev prikazuje, kolikšen delež predstavljajo sredstva kreditne institucije, ki financirajo in se vlagajo v gospodarske dejavnosti, usklajene s taksonomijo, v skupno zajetih sredstvih v skladu s točko 1.1.2 te priloge.

Delež zelenih sredstev temelji na izpostavljenostih in bilanci stanja v skladu z obsegom bonitetne konsolidacije v skladu z oddelkom 2 poglavja 2 naslova II Uredbe (EU) št. 575/2013 za vrste sredstev in računovodske portfelje, določene v točki 1.1.2 te priloge, vključno z informacijami o stanjih in tokovih, prehodnih in omogočitvenih dejavnostih ter posebnih kreditnih aranžmajih in kreditih za splošne namene.

Kreditne institucije razkrijejo vse naslednje:

(a) združeni delež zelenih sredstev za zajeta bilančna sredstva;

(b) razčlenitev glede na okoljske cilje in vrste nasprotnih strank.

Opredelitev ključnih kazalnikov uspešnosti temelji na naslednjih sestavnih delih:

(a) števec, ki zajema kredite in druga finančna sredstva, dolžniške vrednostne papirje, lastniške vrednostne papirje in zaseženo zavarovanje s premoženjem za financiranje gospodarskih dejavnosti, usklajenih s taksonomijo, na podlagi ključnega kazalnika uspešnosti za prihodke in ključnega kazalnika uspešnosti za naložbe v osnovna sredstva za sredstva, ki so osnova;

(b) imenovalec, ki zajema skupne kredite in druga finančna sredstva, skupne dolžniške vrednostne papirje, skupne lastniške vrednostne papirje in skupno zaseženo zavarovanje s premoženjem ter vsa druga zajeta bilančna sredstva.

Poleg deleža zelenih sredstev kreditne institucije razkrijejo odstotek svojih skupnih sredstev, ki so izključena iz števca deleža zelenih sredstev v skladu s členom 7(2) te uredbe in točko 1.1.2 te priloge.

1.2.1.1 Delež zelenih sredstev, ki se uporablja za izpostavljenosti nefinančnih podjetij

Kreditne institucije razkrijejo delež zelenih sredstev za stanje kreditov, dolžniških vrednostnih papirjev in deležev v lastniškem kapitalu ter tok novih kreditov. Kreditne institucije za izračun deleža zelenih sredstev za vsak okoljski cilj upoštevajo naslednje korake.







Okoljski cilji Prvi korak Drugi korak Delež zelenih sredstev Blažitev podnebnih sprememb Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, sprejemljivih za taksonomijo, s ciljem blažitve podnebnih sprememb glede na skupne kredite za/dolžniške vrednostne papirje/lastniške instrumente nefinančnih podjetij in vsa druga zajeta bilančna sredstva Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, usklajenih s taksonomijo, s ciljem blažitve podnebnih sprememb glede na kredite in druga finančna sredstva/dolžniške vrednostne papirje/lastniške instrumente za financiranje gospodarskih dejavnosti v sektorjih, ki jih zajema taksonomija, s ciljem blažitve podnebnih sprememb Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, usklajenih s taksonomijo, s ciljem blažitve podnebnih sprememb glede na skupne kredite in druga finančna sredstva za/dolžniške vrednostne papirje/lastniške instrumente nefinančnih podjetij in vsa druga bilančna sredstva Od tega: omogočitvene dejavnosti Od tega: omogočitvene dejavnosti Od tega: prehodne dejavnosti Od tega: prehodne dejavnosti Stanje in tok Prilagajanje podnebnim spremembam Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, sprejemljivih za taksonomijo, s ciljem prilagajanja podnebnim spremembam glede na skupne kredite za/dolžniške vrednostne papirje/lastniške instrumente nefinančnih podjetij in vsa druga zajeta bilančna sredstva Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, usklajenih s taksonomijo, s ciljem prilagajanja podnebnim spremembam glede na kredite in druga finančna sredstva/dolžniške vrednostne papirje/lastniške instrumente za financiranje gospodarskih dejavnosti v sektorjih, ki jih zajema taksonomija, s ciljem prilagajanja podnebnim spremembam Delež kreditov in drugih finančnih sredstev/dolžniških vrednostnih papirjev/lastniških instrumentov za financiranje gospodarskih dejavnosti, usklajenih s taksonomijo, s ciljem prilagajanja podnebnim spremembam glede na skupne kredite in druga finančna sredstva za/dolžniške vrednostne papirje/lastniške instrumente nefinančnih podjetij in vsa druga zajeta bilančna sredstva Od tega: omogočitvene dejavnosti Od tega: omogočitvene dejavnosti Od tega: prilagoditvene dejavnosti Od tega: prehodne dejavnosti Stanje in tok Druge okoljske dejavnosti Po opredelitvi meril za pregled bi bilo treba razkriti iste deleže za vsakega od preostalih štirih okoljskih ciljev. In sicer: trajnostna raba ter varstvo vodnih in morskih virov; prehod na krožno gospodarstvo; preprečevanje in nadzorovanje onesnaževanja; varstvo in ohranjanje biotske raznovrstnosti in ekosistemov.

(i) Delež zelenih sredstev za dejavnosti kreditiranja deležev v lastniškem kapitalu nefinančnih podjetij za kredite in druga finančna sredstva

Kreditne institucije za izračun deleža zelenih sredstev za to vrsto izpostavljenosti uporabijo in razkrijejo naslednje postavke:

(1)(a) skupne kredite in druga finančna sredstva nefinančnim podjetjem, vključno s krediti in drugimi finančnimi sredstvi, pripoznanimi v računovodskih kategorijah iz točke 1.2 te priloge, tj. bruto knjigovodsko vrednost: (i) kreditov in drugih finančnih sredstev po odplačni vrednosti in po pošteni vrednosti prek drugega vseobsegajočega donosa; (ii) kreditov in drugih finančnih sredstev, ki niso v posesti za trgovanje, po pošteni vrednosti prek poslovnega izida;

(1)(b) kredite in druga finančna sredstva nefinančnim podjetjem za financiranje gospodarskih dejavnosti, sprejemljivih za taksonomijo, za vsak okoljski cilj, vključno z bruto knjigovodsko vrednostjo kreditov in drugih finančnih sredstev v ustreznih računovodskih kategorijah za podjetja, ki opravljajo gospodarske dejavnosti, sprejemljive za taksonomijo (če so na voljo, 4-mestne kode nomenklature gospodarskih dejavnosti (NACE)), ki so pomembne za vsak okoljski cilj;

(1)(c) kredite in druga finančna sredstva nefinančnim podjetjem za financiranje gospodarskih dejavnosti, usklajenih s taksonomijo, za vsak okoljski cilj, vključno z vsemi krediti in drugimi finančnimi sredstvi za financiranje gospodarskih dejavnosti, usklajenih s taksonomijo, vključno s podskupinami prehodnih in omogočitvenih gospodarskih dejavnosti.

Znesek za namene (1)(c) se izračuna z uporabo formule 1(c) = (1)(c)(1) + (1)(c)(2), pri čemer:

(1)(c)(1) predstavlja kredite in druga finančna sredstva, pri katerih je uporaba prihodkov znana, vključno s posebnimi kreditnimi aranžmaji – krediti za financiranje projektov iz Priloge V k Izvedbeni uredbi Komisije (EU) št. 680/2014 ( 7 );

(1)(c)(2) predstavlja kredite in druga finančna sredstva, pri katerih uporaba prihodkov ni znana (krediti za splošne namene).

Za namene točke (1)(c)(1) kreditne institucije upoštevajo bruto knjigovodsko vrednost izpostavljenosti iz naslova financiranja projektov do nefinančnega podjetja v obsegu in deležu, v katerem se s financiranim projektom financira gospodarska dejavnost, usklajena s taksonomijo. Ocena, ali je ta zahteva izpolnjena, temelji na informacijah, ki jih zagotovi nasprotna stranka o projektu ali dejavnostih, za katere se bodo uporabili prihodki. Kreditne institucije zagotovijo informacije o vrsti gospodarske dejavnosti, ki se financira. Dvojno štetje ni dovoljeno. Če je ista izpostavljenost iz naslova posebnih kreditnih aranžmajev pomembna za dva okoljska cilja, jo kreditne institucije dodelijo najpomembnejšemu cilju.

Za namene točke (1)(c)(2) se kreditne institucije zanašajo na ključna kazalnika uspešnosti za prihodke in za naložbe v osnovna sredstva, ki ju nasprotna stranka razkrije za vsak okoljski cilj v skladu s to uredbo. Znesek kreditov in drugih finančnih sredstev za nefinančna podjetja je vsota bruto knjigovodske vrednosti skupnih kreditov in drugih finančnih sredstev, pri katerih uporaba prihodkov ni znana, za nefinančna podjetja, tehtana z deležem gospodarskih dejavnosti, usklajenih s taksonomijo, z razčlenitvijo na prehodne in omogočitvene dejavnosti za vsako nasprotno stranko.

Kreditne institucije izračunajo ključne kazalnike uspešnosti za to vrsto izpostavljenosti, kot sledi:

Prvi korak = (1)(b)/(1)(a).

Drugi korak = (1)(c)/(1)(b). Kreditne institucije ločeno razkrijejo tisti del ključnega kazalnika uspešnosti, ki se nanaša na omogočitvene dejavnosti, kadar je to ustrezno.

Delež zelenih sredstev za kredite in druga finančna sredstva (za vsak okoljski cilj) = (1)(c)/(1)(a). Kreditne institucije razkrijejo delež zelenih sredstev na podlagi ključnega kazalnika uspešnosti za prihodke in ločeno del ključnega kazalnika uspešnosti, ki se nanaša na omogočitvene in prehodne dejavnosti, kadar je to ustrezno.

Razkrijejo se naslednji vidiki ključnih kazalnikov uspešnosti:

(a) za stanje na podlagi skupne bruto knjigovodske vrednosti kreditov in drugih finančnih sredstev na referenčni datum razkritja;

(b) za tok na podlagi bruto knjigovodske vrednosti novih kreditov in drugih finančnih sredstev v letu pred referenčnim datumom razkritja;

(c) z ločeno razčlenitvijo za omogočitvene in za prehodne ter prilagoditvene dejavnosti in za posebne kreditne aranžmaje.

(ii) Delež zelenih sredstev za dolžniške vrednostne papirje za nefinančna podjetja

Kreditne institucije za izračun deleža zelenih sredstev za to vrsto izpostavljenosti izračunajo in razkrijejo naslednje postavke:

(2)(a) skupne dolžniške vrednostne papirje nefinančnih podjetij, vključno z bruto knjigovodsko vrednostjo dolžniških vrednostnih papirjev po odplačni vrednosti in po pošteni vrednosti prek drugega vseobsegajočega donosa ter dolžniških vrednostnih papirjev, ki niso v posesti za trgovanje, po pošteni vrednosti prek poslovnega izida;

(2)(b) dolžniške vrednostne papirje nefinančnih podjetij za financiranje gospodarskih dejavnosti, sprejemljivih za taksonomijo, za vsak okoljski cilj, vključno z bruto knjigovodsko vrednostjo dolžniških vrednostnih papirjev v ustreznih računovodskih kategorijah za podjetja, ki opravljajo gospodarske dejavnosti, sprejemljive za taksonomijo (če so na voljo, 4-mestne kode NACE);

(2)(c) dolžniške vrednostne papirje za zadevne subjekte za financiranje gospodarskih dejavnosti, usklajenih s taksonomijo, vključno z vsemi dolžniškimi vrednostnimi papirji za financiranje gospodarskih dejavnosti, usklajenih s taksonomijo, kar vključuje prehodne in omogočitvene dejavnosti.

Znesek za namene točke (2)(c) se izračuna z uporabo naslednje formule:

2(c) = (2)(c)(1) +(2)(c)(2), pri čemer:

(2)(c)(1) predstavlja dolžniške vrednostne papirje, pri katerih je uporaba prihodkov znana; (2)(c)(2) predstavlja dolžniške vrednostne papirje, pri katerih uporaba prihodkov ni znana.

Kreditne institucije za namene točke 2(c)(1) upoštevajo naslednje:

(2)(c)(1)(a) Kreditne institucije upoštevajo skupno bruto knjigovodsko vrednost izpostavljenosti do okoljsko trajnostnih obveznic, izdanih v skladu z zakonodajo Unije. Trenutne izdaje obveznic, ki jih izdajatelji štejejo za zelene obveznice, prihodke od katerih je treba vložiti v gospodarske dejavnosti, sprejemljive za taksonomijo, se ocenijo glede na stopnjo usklajenosti gospodarskih dejavnosti ali financiranih projektov s taksonomijo v skladu z Uredbo (EU) 2020/852 na podlagi specifičnih informacij, ki jih izdajatelj zagotovi za izdajo. Kreditne institucije zagotovijo preglednost glede vrste gospodarske dejavnosti, ki se financira. Dvojno štetje ni dovoljeno. Če je lahko ista zelena obveznica pomembna za dva okoljska cilja, jo kreditne institucije dodelijo najpomembnejšemu cilju;

(2)(c)(1)(b) Kreditne institucije upoštevajo bruto knjigovodsko vrednost dolžniških vrednostnih papirjev, vloženih v izpostavljenosti iz naslova financiranja projektov, v obsegu, v katerem so financirane dejavnosti projekta gospodarske dejavnosti, usklajene s taksonomijo. Ocena temelji na specifičnih informacijah, ki jih izdajatelj zagotovi za to izdajo. Dvojno štetje ni dovoljeno. Če je lahko ista izpostavljenost iz naslova posebnih kreditnih aranžmajev pomembna za dva okoljska cilja, jo kreditne institucije dodelijo najpomembnejšemu cilju. Kreditne institucije zagotovijo preglednost glede vrste gospodarske dejavnosti, ki se financira.

Za namene točke (2)(c)(2) se kreditne institucije zanašajo na ključni kazalnik uspešnosti za prihodke in ključni kazalnik za naložbe v osnovna sredstva, ki ju nasprotna stranka razkrije v skladu s členom 2 te uredbe. Znesek dolžniških vrednostnih papirjev za nefinančna podjetja je vsota bruto knjigovodske vrednosti skupnih dolžniških vrednostnih papirjev, pri katerih uporaba prihodkov ni znana, tehtana z deležem gospodarskih dejavnosti, usklajenih s taksonomijo, z razčlenitvijo na prehodne in omogočitvene dejavnosti za vsako nasprotno stranko.

Kreditne institucije izračunajo predlagane ključne kazalnike uspešnosti za to vrsto izpostavljenosti v skladu z naslednjo formulo:

Prvi korak = (2)(b)/(2)(a).

Drugi korak = (2)(c)/(2)(b); kreditne institucije ločeno razkrijejo tisti del ključnega kazalnika uspešnosti, ki se nanaša na omogočitvene in prehodne dejavnosti, kadar je to ustrezno.

Delež zelenih sredstev za dolžniške vrednostne papirje = (2)(c)/(2)(a) na podlagi ključnega kazalnika uspešnosti za prihodke; (2)(c)/(2)(a) na podlagi ključnega kazalnika uspešnosti za naložbe v osnovna sredstva.

Razkrijejo se naslednji vidiki ključnih kazalnikov uspešnosti:

(a) za stanje na podlagi skupne bruto knjigovodske vrednosti dolžniških vrednostnih papirjev na referenčni datum razkritja;

(b) za tok na podlagi bruto knjigovodske vrednosti novih dolžniških vrednostnih papirjev v letu pred referenčnim datumom razkritja;

(c) z ločeno razčlenitvijo za omogočitvene in za prehodne dejavnosti ter za posebne kreditne aranžmaje.

(iii) Delež zelenih sredstev za deleže kreditnih institucij v lastniškem kapitalu nefinančnih podjetij

Kreditne institucije izračunajo in razkrijejo:

(a) delež deležev v lastniškem kapitalu nefinančnih podjetij, ki opravljajo gospodarske dejavnosti, sprejemljive za taksonomijo, glede na skupne deleže v lastniškem kapitalu nefinančnih podjetij. Števec zajema bruto knjigovodsko vrednost deležev v lastniškem kapitalu, ki niso v posesti za trgovanje, ki zajemajo finančna sredstva po pošteni vrednosti prek drugega vseobsegajočega donosa in finančna sredstva, ki niso v posesti za trgovanje, po pošteni vrednosti prek poslovnega izida ter naložbe nefinančnih podjetij, ki opravljajo gospodarske dejavnosti, sprejemljive za taksonomijo, v odvisna podjetja, skupne podvige in pridružena podjetja. Imenovalec zajema skupno bruto knjigovodsko vrednost deležev v lastniškem kapitalu, ki niso v posesti za trgovanje, ki zajemajo finančna sredstva po pošteni vrednosti prek drugega vseobsegajočega donosa in finančna sredstva, ki niso v posesti za trgovanje, po pošteni vrednosti prek poslovnega izida ter naložbe nefinančnih podjetij v odvisna podjetja, skupne podvige in pridružena podjetja;

(b) delež deležev v lastniškem kapitalu nefinančnih podjetij, ki opravljajo gospodarske dejavnosti, usklajene s taksonomijo, glede na deleže v lastniškem kapitalu teh nefinančnih podjetij, ki opravljajo gospodarske dejavnosti, sprejemljive za taksonomijo. Števec je enak bruto knjigovodski vrednosti deležev v lastniškem kapitalu, ki niso v posesti za trgovanje, na podlagi ključnega kazalnika uspešnosti za prihodke in ključnega kazalnika uspešnosti za naložbe v osnovna sredstva v zvezi z gospodarskimi dejavnostmi nefinančnega podjetja, ki mu lastniški instrumenti pripadajo, usklajenimi s taksonomijo. Imenovalec vključuje bruto knjigovodsko vrednost deležev v lastniškem kapitalu, ki niso v posesti za trgovanje, na podlagi ključnega kazalnika uspešnosti za prihodke nefinančnih podjetij, ki opravljajo gospodarske dejavnosti, sprejemljive za taksonomijo.

(c) Delež zelenih sredstev za deleže v lastniškem kapitalu = delež deležev v lastniškem kapitalu nefinančnih podjetij, s katerimi se financirajo gospodarske dejavnosti, usklajene s taksonomijo, glede na skupne deleže v lastniškem kapitalu nefinančnih podjetij. Števec je enak bruto knjigovodski vrednosti deležev v lastniškem kapitalu, ki niso v posesti za trgovanje, tehtano s ključnim kazalnikom uspešnosti za prihodke in ključnim kazalnikom uspešnosti za naložbe v osnovna sredstva v zvezi z gospodarskimi dejavnostmi, usklajenimi s taksonomijo, kot jih razkrije nefinančno podjetje, ki mu pripadajo lastniški instrumenti. Imenovalec vključuje skupno bruto knjigovodsko vrednost deležev v lastniškem kapitalu nefinančnih podjetij, ki niso v posesti za trgovanje.

Razkrijejo se naslednji vidiki deležev:

(a) za stanje na podlagi skupne bruto knjigovodske vrednosti deležev v lastniškem kapitalu na referenčni datum razkritja;

(b) za tok na podlagi bruto knjigovodske vrednosti deležev v lastniškem kapitalu v letu pred referenčnim datumom razkritja;

(c) z ločeno razčlenitvijo za omogočitvene in prehodne dejavnosti.

(iv) Delež zelenih sredstev za skupno financiranje v nefinančnih podjetjih (kreditiranje in deleži v lastniškem kapitalu)

Trije deleži za vsak okoljski cilj se razkrijejo na podlagi ključnega kazalnika uspešnosti za prihodke in, pri dolžniških vrednostnih papirjih in deležih v lastniškem kapitalu, na podlagi ključnega kazalnika uspešnosti za prihodke in ključnega kazalnika uspešnosti za naložbe v osnovna sredstva za sredstva, ki so osnova, na združeni ravni za vse bilančne instrumente financiranja, vključno z deleži v lastniškem kapitalu, v nefinančnih podjetjih.

Števec in imenovalec deležev vsebujeta bruto knjigovodsko vrednost kreditov in drugih finančnih sredstev, dolžniških vrednostnih papirjev in deležev v lastniškem kapitalu, ki so ustrezni za vsak primer posebej.

1.2.1.2 Delež zelenih sredstev za dejavnosti kreditiranja za in deleže v lastniškem kapitalu finančnih podjetij

Delež zelenih sredstev za dejavnosti kreditiranja za in deleže v lastniškem kapitalu finančnih podjetij se izračuna kot delež kreditov in drugih finančnih sredstev, dolžniških vrednostnih papirjev in deležev v lastniškem kapitalu zadevnih računovodskih portfeljev za financiranje gospodarskih dejavnosti, usklajenih s taksonomijo, za vsak okoljski cilj glede na skupne kredite in druga finančna sredstva, dolžniške vrednostne papirje in deleže v lastniškem kapitalu finančnih podjetij.

Ta delež zelenih sredstev vsebuje razkritja za blažitev podnebnih sprememb in prilagajanje podnebnim spremembam z razčlenitvijo za omogočitvene dejavnosti. Za blažitev podnebnih sprememb delež zelenih sredstev vsebuje tudi razkritja o prehodnih dejavnostih in prilagoditvenih dejavnostih. Za tiste dejavnosti, ki prispevajo k blažitvi podnebnih sprememb in prilagajanju nanje ter drugim okoljskim ciljem, kreditne institucije zagotovijo tudi razkritja stanj in tokov.

Števec v deležu zelenih sredstev za finančna podjetja se izračuna na podlagi ključnih kazalnikov uspešnosti nasprotnih strank, izračunanih v skladu s to uredbo. Znesek kreditov in drugih finančnih sredstev, dolžniških vrednostnih papirjev in deležev v lastniškem kapitalu zadevnih računovodskih portfeljev za finančna podjetja, ki jih je treba upoštevati v števcu deleža, je vsota njihove bruto knjigovodske vrednosti, tehtana z deležem gospodarskih dejavnosti, usklajenih s taksonomijo, z razčlenitvijo za prehodne, prilagoditvene in omogočitvene dejavnosti za vsako nasprotno stranko.

Če je nasprotna stranka druga kreditna institucija, je uporabljeni ključni kazalnik uspešnosti na podlagi prihodkov in na podlagi naložb v osnovna sredstva bruto knjigovodska vrednost dolžniških vrednostnih papirjev, kreditov in drugih finančnih sredstev ter deležev v lastniškem kapitalu zadevnih računovodskih portfeljev, tehtana s „skupnim deležem zelenih sredstev nasprotne stranke, kot je opredeljen v oddelku“, tj. bruto knjigovodska vrednost, pomnožena s „skupnim deležem zelenih sredstev“ nasprotne stranke.

Če je nasprotna stranka investicijsko podjetje, se na podlagi deleža storitev v dohodkih investicijskega podjetja uporabi naslednji izračun ključnega kazalnika uspešnosti:

(a) za investicijska podjetja, ki poslujejo za svoj račun v skladu z oddelkom A Priloge I k Direktivi 2014/65/EU Evropskega parlamenta in Sveta ( 8 ), se bruto knjigovodska vrednost dolžniških vrednostnih papirjev, kreditov in drugih finančnih sredstev ter deležev v lastniškem kapitalu tehta z deležem zelenih sredstev na podlagi prihodkov in na podlagi naložb v osnovna sredstva, ki ga razkrijejo investicijska podjetja, tj. bruto knjigovodska vrednost se pomnoži z „vrednostjo sredstev, vloženih (dolžniški vrednostni papirji, lastniški instrumenti, denarni ustrezniki in izvedeni finančni instrumenti) v gospodarske dejavnosti, usklajene s taksonomijo, kot deležem vrednosti vseh vloženih sredstev“.

(b) za investicijska podjetja, razen tistih, ki poslujejo za svoj račun v skladu z oddelkom A Priloge I k Direktivi 2014/65/EU, se bruto knjigovodska vrednost dolžniških vrednostnih papirjev, kreditov in drugih finančnih sredstev ter deležev v lastniškem kapitalu tehta s ključnim kazalnikom uspešnosti na podlagi prihodkov in na podlagi naložb v osnovna sredstva v zvezi s prihodki, tj. provizijami, opravninami in drugimi denarnimi koristmi, ki jih razkrijejo investicijska podjetja, in sicer se bruto knjigovodska vrednost pomnoži s „provizijami, opravninami in drugimi denarnimi koristmi iz naslova storitev in dejavnosti, povezanih z gospodarskimi dejavnostmi, usklajenimi s taksonomijo, kot deležem skupnih prihodkov iz provizij, opravnin in drugih denarnih koristi iz naslova vseh storitev in dejavnosti“.

Če je nasprotna stranka upravitelj premoženja, je ključni kazalnik uspešnosti na podlagi prihodkov in na podlagi naložb v osnovna sredstva bruto knjigovodska vrednost dolžniških vrednostnih papirjev, kreditov in drugih finančnih sredstev ter deležev v lastniškem kapitalu, tehtana z deležem naložb nasprotne stranke v gospodarske dejavnosti, usklajene s taksonomijo, kot so določene v prilogah III in IV k tej uredbi, tj. bruto knjigovodska vrednost se pomnoži z deležem naložb upravitelja premoženja, usklajenih s taksonomijo, v skupnih sredstvih.

Za podjetja, v katera se vlaga, ki so zavarovalnice ali pozavarovalnice, so referenčno merilo naložbe, bruto obračunane premije ali, če je ustrezno, skupni prihodki iz zavarovanja, ki izhajajo iz izračuna bodisi ključnega kazalnika uspešnosti za naložbe na podlagi prihodkov in na podlagi naložb v osnovna sredstva bodisi ključnega kazalnika uspešnosti za zavarovalne posle podjetja, v katero se vlaga, v skladu s prilogama XI in X k tej uredbi.

Imenovalec je skupna bruto knjigovodska vrednost kreditov in drugih finančnih sredstev, dolžniških vrednostnih papirjev in deležev v lastniškem kapitalu iz zadevnih računovodskih portfeljev v finančnih podjetjih.

1.2.1.3 Delež zelenih sredstev za izpostavljenosti na drobno

Delež zelenih sredstev za izpostavljenosti na drobno do stanovanjskih nepremičnin ali kreditov za prenovo nepremičnin se izračuna kot delež kreditov gospodinjstvom, zavarovanih s stanovanjskimi nepremičninami ali odobrenih za namene prenove nepremičnin, usklajen s taksonomijo v skladu s tehničnimi merili za pregled za stavbe, in sicer za prenovo in nakup ter lastništvo v skladu s točkami 7.2, 7.3, 7.4, 7.5, 7.6 oziroma 7.7 Priloge I k delegiranemu aktu o podnebju, glede na skupne kredite gospodinjstvom, zavarovane s stanovanjskimi nepremičninami ali odobrene za namene prenove nepremičnin. Ta delež zelenih sredstev vključuje razkritja prehodnih dejavnosti ter razkritja stanj in tokov. Ta delež zelenih sredstev se uporablja samo za naložbe, ki so pomembne za blažitev podnebnih sprememb.

Delež zelenih sredstev za izpostavljenosti na drobno do potrošniških kreditov za nakup avtomobila se izračuna kot delež kreditov za financiranje nakupa avtomobila, skladnih s tehničnimi merili za pregled iz oddelka 6.5 Priloge I k delegiranemu aktu o podnebju. Ta delež zelenih sredstev vključuje razkritja o tem, katere so prehodne dejavnosti, in razkritja o stanju kreditov samo za kredite, odobrene po [datum začetka uporabe te uredbe], in tokov kreditov. Ta delež zelenih sredstev se uporablja samo za naložbe, ki so pomembne za blažitev podnebnih sprememb.

Ključni kazalniki uspešnosti za izpostavljenosti na drobno, s katerimi se financirajo gospodarske dejavnosti, usklajene s taksonomijo, se uporabljajo samo za cilj blažitve podnebnih sprememb.

(i) Kreditiranje stanovanjskih nepremičnin

Razkritje ključnih kazalnikov uspešnosti kreditnih institucij zajema portfelj kreditov na drobno, zlasti portfelj hipotekarnih kreditov. Ta ključni kazalnik uspešnosti se razkrije ob upoštevanju skladnosti s tehničnimi merili za pregled za stavbe iz oddelkov 7.2, 7.3, 7.4, 7.5, 7.6 in 7.7 Priloge I k delegiranemu aktu o podnebju.

Kreditne institucije razkrijejo ključni kazalnik uspešnosti za svoj portfelj kreditiranja stanovanjskih nepremičnin kot delež kreditov gospodinjstvom, zavarovanih s stanovanjskimi nepremičninami, ki prispevajo k okoljskemu cilju blažitve podnebnih sprememb iz oddelkov 7.2, 7.3, 7.4, 7.5, 7.6 in 7.7 Priloge I k delegiranemu aktu o podnebju, glede na skupne kredite gospodinjstvom, zavarovane s stanovanjskimi nepremičninami.

Kreditne institucije razkrijejo informacije o stanju kreditov na referenčni datum razkritja in informacije o tokovih novih kreditov v obdobju razkritja.

Števec deleža vključuje bruto knjigovodsko vrednost kreditov za stanovanjske nepremičnine, skladne s tehničnimi merili za pregled iz oddelka 7.7 Priloge I k delegiranemu aktu o podnebju.

V števcu deleža kreditne institucije upoštevajo tudi kredite za prenovo stavbe ali hiše v skladu s tehničnimi merili za pregled za stavbe v skladu z oddelki 7.2, 7.3, 7.4, 7.5 in 7.6 Priloge I k delegiranemu aktu o podnebju

Imenovalec vključuje skupno bruto knjigovodsko vrednost kreditov gospodinjstvom, zavarovanih s stanovanjskimi nepremičninami, povečano za skupno bruto knjigovodsko vrednost kreditov gospodinjstvom za prenovo nepremičnin, pri čemer se prepreči dvojno štetje kreditov, če so slednji zavarovani krediti.

(ii) Izpostavljenosti na drobno – potrošniški krediti za nakup avtomobila

Kreditne institucije razkrijejo ključni kazalnik uspešnosti za kredite gospodinjstvom za nakup motornega vozila (krediti za nakup avtomobila). Ključni kazalnik uspešnosti je delež kreditov, povezanih z avtomobili, skladnimi s tehničnimi merili za pregled v skladu z oddelkom 6.5 Priloge I k delegiranemu aktu o podnebju.

Kreditne institucije upoštevajo kredite za nakup avtomobila, odobrene od datuma začetka uporabe zahtev po razkritju, tako za ključni kazalnik uspešnosti za stanje kot za nove kredite. Posodobitev stanja kreditov, odobrenih pred datumom uporabe, se ne upošteva.

1.2.1.4 Delež zelenih sredstev za kredite in druga finančna sredstva za financiranje javnih stanovanj in druge posebne kreditne aranžmaje za javne organe

Če imajo kreditne institucije poslovni model, ki v veliki meri temelji na financiranju javnih stanovanj, razkrijejo ključni kazalnik uspešnosti v zvezi z deležem, v katerem so stavbe, katerih nakup financira kreditna institucija, skladne s tehničnimi merili za pregled v skladu z oddelkom 7.7 Priloge I k delegiranemu aktu o podnebju. Kreditna institucija oceni in razkrije ta delež zelenih sredstev kot delež kreditov občinam za financiranje javnih stanovanj, skladnih s tehničnimi merili za pregled v skladu z oddelkom 7.7 Priloge I k delegiranemu aktu o podnebju, glede na skupne kredite občinam za financiranje javnih stanovanj. Kreditna institucija vključi razkritja stanj in tokov.

Metodologija za izračun števca in imenovalca je enaka metodologiji za kreditiranje stanovanjskih nepremičnin.

Za financiranje drugih dejavnosti in sredstev razen javnih stanovanj kreditne institucije upoštevajo bruto knjigovodsko vrednost izpostavljenosti iz naslova financiranja projektov do javnega organa v obsegu in deležu, v katerem se s financiranim projektom financira gospodarska dejavnost, usklajena s taksonomijo. Ocena, ali je ta zahteva izpolnjena, temelji na informacijah, ki jih zagotovi javni organ o projektu ali dejavnostih, za katere se bodo uporabili prihodki. Kreditne institucije zagotovijo informacije o vrsti gospodarske dejavnosti, ki se financira. Dvojno štetje ni dovoljeno. Če je ista izpostavljenost iz naslova posebnih kreditnih aranžmajev pomembna za dva okoljska cilja, jo kreditne institucije dodelijo najpomembnejšemu cilju.

1.2.1.5 Druge bilančne izpostavljenosti – zaseženo zavarovanje z nepremičninami

Kreditne institucije razkrijejo ključni kazalnik uspešnosti za delež, v katerem je njihov portfelj zaseženih poslovnih in stanovanjskih nepremičnin iz naslova zavarovanja s premoženjem, ki je v posesti za prodajo, skladen s tehničnimi merili za pregled iz oddelka 7.7 Priloge I k delegiranemu aktu o podnebju, z okoljskim ciljem blažitve podnebnih sprememb kot delež zaseženih poslovnih in stanovanjskih nepremičnin iz naslova zavarovanja s premoženjem, skladen s tehničnimi merili za pregled iz oddelka 7.7 Priloge I k delegiranemu aktu o podnebju, glede na skupne zasežene poslovne in stanovanjske nepremičnine iz naslova zavarovanja s premoženjem.

Kreditne institucije razkrijejo informacije o stanju kreditov na referenčni datum razkritja in informacije o tokovih novih sredstev v obdobju razkritja.

Števec deleža vključuje bruto knjigovodsko vrednost zaseženih poslovnih in stanovanjskih nepremičnin iz naslova zavarovanja s premoženjem, skladnih s tehničnimi merili za pregled za stavbe iz oddelka 7.7 Priloge I k delegiranemu aktu o podnebju.

Imenovalec vključuje skupno bruto knjigovodsko vrednost poslovnih in stanovanjskih nepremičnin iz naslova zavarovanja s premoženjem, zaseženih s strani kreditne institucije, ki so v posesti za prodajo.

Kreditne institucije razkrijejo informacije o stanju kreditov na referenčni datum razkritja in informacije o tokovih novih kreditov v obdobju razkritja.

1.2.1.6 Skupni delež zelenih sredstev

Kreditne institucije razkrijejo informacije o skupnem deležu zelenih sredstev. Ta odraža kumulativno vrednost ključnih kazalnikov uspešnosti na podlagi izpostavljenosti, tako da se v imenovalec vključijo skupna bilančna sredstva brez izpostavljenosti iz člena 7(1), v skupnem števcu pa se seštejejo števci okoljsko trajnostnih izpostavljenosti ključnih kazalnikov uspešnosti na podlagi izpostavljenosti:

(a) skupni delež zelenih sredstev za dejavnosti financiranja, usmerjene v finančna podjetja, za vse okoljske cilje;

(b) skupni delež zelenih sredstev za dejavnosti financiranja, usmerjene v nefinančna podjetja, za vse okoljske cilje.

(c) delež zelenih sredstev za izpostavljenosti do stanovanjskih nepremičnin, vključno s krediti za prenovo nepremičnin, s ciljem blažitve podnebnih sprememb;

(d) delež zelenih sredstev za kredite na drobno za nakup avtomobila s ciljem blažitve podnebnih sprememb;

(e) delež zelenih sredstev za kredite lokalnim organom za financiranje stanovanj in druge posebne kreditne aranžmaje;

(f) delež zelenih sredstev za zasežene poslovne in stanovanjske nepremičnine iz naslova zavarovanja s premoženjem v posesti za prodajo.

Poleg skupnega deleža zelenih sredstev kreditne institucije razkrijejo odstotek sredstev, ki so izključena iz števca deleža zelenih sredstev v skladu s členom 7(2) in (3) in oddelkom 1.1.2 te priloge.

1.2.2 Ključni kazalniki uspešnosti za zunajbilančne izpostavljenosti

Kreditne institucije razkrijejo dopolnilni delež zunajbilančnih izpostavljenosti na ravni povezanosti z gospodarskimi dejavnostmi, usklajenimi s taksonomijo, ki jih kreditne institucije upravljajo in ki usmerjajo ali prispevajo k usmerjanju kapitalskih tokov v gospodarske dejavnosti, katerih okoljsko trajnostnost je mogoče oceniti v skladu z Uredbo (EU) 2020/852:

(a) finančna jamstva za kredite in druga finančna sredstva ter druge dolžniške instrumente za podjetja in

(b) upravljana sredstva.

1.2.2.1 Delež zelenih sredstev za finančna jamstva za finančna in nefinančna podjetja (ključni kazalnik uspešnosti za finančna jamstva)

Delež zelenih sredstev za finančna jamstva za podjetja se določi kot delež finančnih jamstev, ki podpirajo dolžniške instrumente za financiranje gospodarskih dejavnosti, usklajenih s taksonomijo, glede na vsa finančna jamstva, ki podpirajo dolžniške vrednostne papirje za podjetja. To vključuje razkritja stanj in tokov. Za blažitev podnebnih sprememb se vključijo tudi razkritja o tem, katere so omogočitvene in prehodne dejavnosti. Za prilagajanje podnebnim spremembam se vključijo tudi razkritja, katere so omogočitvene in prilagoditvene dejavnosti.

Metodologija za izračun ključnega kazalnika uspešnosti za finančna jamstva je enaka metodologiji za ključne kazalnike uspešnosti za kredite in druga finančna sredstva in/ali dolžniške vrednostne papirje za podjetja, vendar se uporablja za osnovne kredite in druga finančna sredstva/dolžniške vrednostne papirje, ki jih podpira kreditna institucija.

1.2.2.2. Delež zelenih sredstev za upravljana sredstva (ključni kazalnik uspešnosti za upravljana sredstva)

Delež zelenih sredstev za upravljana sredstva je delež upravljanih sredstev (lastniški in dolžniški instrumenti) podjetij, s katerimi se financirajo gospodarske dejavnosti, usklajene s taksonomijo, glede na skupna upravljana sredstva (lastniški in dolžniški instrumenti). To vključuje razkritja stanj in tokov. Za blažitev podnebnih sprememb se vključijo tudi razkritja o tem, katere so omogočitvene in prehodne dejavnosti. Za prilagajanje podnebnim spremembam se vključijo tudi razkritja, katere so omogočitvene in prilagoditvene dejavnosti.

Metodologija za izračun ključnega kazalnika uspešnosti za upravljana sredstva je enaka metodologiji za upravitelje premoženja v skladu s Prilogo III k tej uredbi.

1.2.3 Ključni kazalniki uspešnosti za storitve, ki niso kreditiranje – provizije in opravnine

Ključni kazalnik uspešnosti za prihodke iz provizij in opravnin v zvezi s storitvami, povezanimi z gospodarskimi dejavnostmi podjetij, usklajenimi s taksonomijo, se določi kot delež prihodkov kreditne institucije iz naslova provizij in opravnin od podjetij, ki izhaja iz produktov ali storitev, ki niso kreditiranje, povezanih z gospodarskimi dejavnostmi, usklajenimi s taksonomijo, glede na skupne prihodke iz naslova provizij in opravnin od podjetij za produkte ali storitve, ki niso kreditiranje.

Kreditne institucije razkrijejo prihodke iz naslova provizij in opravnin v zvezi z opravljenimi storitvami, ki niso kreditiranje in upravljanje sredstev, vključno z naslednjimi storitvami (kot jih poročajo institucije v skladu s predlogo 22.1 „Prihodki in odhodki iz naslova provizij in opravnin, po dejavnosti“ iz Izvedbene uredbe (EU) št. 680/2014):

(a) izdajanje ali druge storitve, povezane z vrednostnimi papirji tretjih oseb;

(b) sprejemanje, prenos in izvrševanje naročil za nakup ali prodajo vrednostnih papirjev v imenu strank;

(c) storitve svetovanja podjetjem pri združitvah in prevzemih;

(d) storitve podjetniških financ, povezane s svetovanjem o kapitalskih trgih za stranke, ki so podjetja, ali druge;

(e) provizije, povezane z zasebnim bančništvom;

(f) storitve kliringa in poravnave;

(g) skrbništvo in druge povezane storitve;

(h) plačilne storitve;

(i) prihodki iz naslova provizij in opravnin za distribucijo produktov, izdanih s strani subjektov, ki ne spadajo v bonitetno skupino, trenutnim strankam;

(j) dejavnosti servisiranja kreditov;

(k) storitve v zvezi s tujimi valutami in mednarodne transakcije.

Števec ključnega kazalnika uspešnosti vključuje prihodke iz naslova provizij in opravnin, kot so določeni v odstavku 284 Priloge V k Izvedbeni uredbi (EU) št. 680/2014, iz storitev, ki se opravljajo za podjetja, razen kreditiranja in upravljanja sredstev, in so povezane z gospodarskimi dejavnostmi, usklajenimi s taksonomijo. To se oceni s tehtanjem prihodkov iz provizij in opravnin od vsake nasprotne stranke z deležem prihodkov in naložb v osnovna sredstva, povezanih z gospodarskimi dejavnostmi podjetja, usklajenimi s taksonomijo, ki prispevajo k zadevnemu okoljskemu cilju, kot ga razkrije podjetje v skladu s členom 8 Uredbe (EU) 2020/852. Za finančna podjetja je delež za nasprotno stranko, ki se uporabi, enak kot za ključne kazalnike uspešnosti za ta podjetja.

Imenovalec je skupni znesek prihodkov iz naslova provizij in opravnin od podjetij za proizvode ali storitve, ki niso kreditiranje in upravljanje sredstev.

1.2.4 Druga razkritja v deležu zelenih sredstev: Delež zelenih sredstev za trgovalni portfelj

Trgovalni portfelj se izključi iz imenovalca in ni zajet v skupnem deležu zelenih sredstev.

Kreditne institucije zagotovijo pojasnila o naložbeni politiki za trgovalni portfelj, splošni sestavi in kakršnem koli trendu v smislu prevladujočih sektorjev ter njihove povezanosti z gospodarskimi dejavnostmi, usklajenimi s taksonomijo. Pojasnijo tudi morebitne omejitve v smislu podnebnih in okoljskih tveganj v smislu ravni povezanosti z gospodarskimi dejavnostmi, usklajenimi s taksonomijo, in kako obvladujejo okoljska tveganja, ki bi lahko vplivala na vrednost portfelja.

Kadar ima trgovalni portfelj pomembno vlogo v poslovnem modelu kreditne institucije, zlasti kadar kreditne institucije ne izpolnjujejo pogojev iz člena 94(1) Uredbe (EU) št. 575/2013 ali pogojev iz člena 325a(1) navedene uredbe, kreditne institucije razkrijejo kvantitativne informacije in ključne kazalnike uspešnosti, ki kažejo, v kolikšni meri institucija trguje z okoljsko trajnostnimi sredstvi in v kolikšni meri prispeva k spodbujanju trgovanja s to vrsto sredstev.

Kreditne institucije razkrijejo naslednje informacije:

(a) skupno trgovanje v obdobju razkritja z instrumenti, usklajenimi s taksonomijo, vključno z absolutnimi nakupi in absolutnimi prodajami okoljsko trajnostnih vrednostnih papirjev;

(b) skupno trgovanje v obdobju razkritja z vrednostnimi papirji, vključno s skupnimi absolutnimi nakupi in skupnimi absolutnimi prodajami vrednostnih papirjev.

Seštevek absolutnih nakupov in absolutnih prodaj okoljsko trajnostnih vrednostnih papirjev se vključi v števec specifičnega deleža zelenih sredstev za trgovalni portfelj kreditne institucije. Seštevek skupnih absolutnih nakupov in skupnih absolutnih prodaj vrednostnih papirjev se vključi v imenovalec deleža zelenih sredstev za trgovalni portfelj.

Del števca deleža zelenih sredstev za trgovalni portfelj se oceni s tehtanjem bruto knjigovodske vrednosti dolžniških vrednostnih papirjev in lastniških instrumentov, kupljenih in/ali prodanih od vsake nasprotne stranke, z deležem prihodkov in naložb v osnovna sredstva, povezanih z gospodarskimi dejavnostmi podjetja, usklajenimi s taksonomijo, ki prispevajo k zadevnemu okoljskemu cilju, kot ga razkrije to podjetje v skladu s členom 8 Uredbe (EU) 2020/852 in te uredbe. Za finančna podjetja je delež za nasprotno stranko, ki se uporabi, enak kot za ustrezne ključne kazalnike uspešnosti za te nasprotne stranke.









PRILOGA VI

PREDLOGA ZA KLJUCNE KAZALNIKE USPESNOSTI KREDITNIH INSTITUCIJ







Številka predloge Ime 0 Povzetek ključnih kazalnikov uspešnosti 1 Sredstva za izračun deleža zelenih sredstev 2 Sektorske informacije za delež zelenih sredstev 3 Ključni kazalnik uspešnosti za delež zelenih sredstev – stanja 4 Ključni kazalnik uspešnosti za delež zelenih sredstev – tokovi 5 Ključni kazalnik uspešnosti za zunajbilančne izpostavljenosti 6 Ključni kazalnik uspešnosti za prihodke iz provizij in opravnin iz storitev, ki niso kreditiranje in upravljanje sredstev 7 Ključni kazalnik uspešnosti za portfelj trgovalne knjige

0. Povzetek ključnih kazalnikov uspešnosti, ki jih morajo kreditne institucije razkriti v skladu s členom 8 uredbe o taksonomiji

1. Sredstva za izračun deleža zelenih sredstev

2. Sektorske informacije za delež zelenih sredstev

3. Ključni kazalnik uspešnosti za delež zelenih sredstev – stanja

4. Ključni kazalnik uspešnosti za delež zelenih sredstev – tokovi

5. Ključni kazalnik uspešnosti za zunajbilančne izpostavljenosti

6. Ključni kazalnik uspešnosti za prihodke od provizij in opravnin iz storitev, ki niso kreditiranje in upravljanje sredstev

7. Ključni kazalnik uspešnosti za portfelj trgovalne knjige









PRILOGA VII

KLJUČNI KAZALNIKI USPEŠNOSTI INVESTICIJSKIH PODJETIJ

Vsebina ključnih kazalnikov uspešnosti, ki jih morajo razkriti investicijska podjetja

1. Obseg ključnih kazalnikov uspešnosti

Razkritje ključnih kazalnikov uspešnosti in metodologije zajema in je zasnovano ločeno za vse naslednje storitve iz oddelka A Priloge I k Direktivi 2014/65/EU:

(a) dejavnosti poslovanja investicijskih podjetij za svoj račun, ne glede na to, ali so investicijska podjetja glavni trgovci ali poslujejo v imenu svojih strank v skladu s točko 3 oddelka A Priloge I k Direktivi 2014/65/EU;

(b) investicijske storitve in dejavnosti investicijskih podjetij, ki niso poslovanje za svoj račun v skladu z oddelkom A Priloge I k Direktivi 2014/65/EU, razen točke 3 navedenega oddelka.

Pomožne storitve, navedene v oddelku B Priloge I k Direktivi 2014/65/EU, so izključene iz obsega razkritij.

Investicijske storitve in dejavnosti, ki jih zajemajo zahteve glede razkritja iz člena 8 Uredbe (EU) 2020/852 in te uredbe, vključujejo naslednje:

(a) sprejemanje in posredovanje naročil v zvezi z enim ali več finančnimi instrumenti;

(b) izvrševanje naročil za račun strank;

(c) poslovanje za svoj račun;

(d) upravljanje portfeljev;

(e) investicijsko svetovanje;

(f) izvedba prodaje primarne izdaje finančnih instrumentov in/ali plasiranje finančnih instrumentov z obveznostjo odkupa;

(g) plasiranje finančnih instrumentov brez obveznosti odkupa;

(h) upravljanje MTF;

(i) upravljanje OTF.

2. Investicijska podjetja, ki poslujejo za svoj račun

Investicijska podjetja, ki poslujejo za svoj račun, razkrijejo naslednje ključne kazalnike uspešnosti:

2.1 Ključne kazalnike uspešnosti v zvezi z njihovimi sredstvi kot:

— delež sredstev, povezanih z gospodarskimi dejavnostmi, sprejemljivimi za taksonomijo, v skupnih sredstvih,

— delež sredstev, povezanih z gospodarskimi dejavnostmi, usklajenimi s taksonomijo, v sredstvih, povezanih z gospodarskimi dejavnostmi, sprejemljivimi za taksonomijo, in

— delež sredstev, povezanih z gospodarskimi dejavnostmi, usklajenimi s taksonomijo, v skupnih sredstvih (delež zelenih sredstev).

Za izračun ključnih kazalnikov uspešnosti se upošteva naslednje:

2.2 Upoštevana podjetja, v katera se vlaga

Upoštevana podjetja, v katera se vlaga, vključujejo nefinančna podjetja, nefinančna podjetja, za katera ne veljata člena 19a in 29a Direktive 2014/95/EU, finančna podjetja in finančna podjetja, za katera ne veljata člena 19a in 29a Direktive 2014/95/EU.

Za podjetja, v katera se vlaga, za katera veljata člena 19a in 29a Direktive 2014/95/EU, investicijska podjetja uporabijo ključne kazalnike uspešnosti, ki jih podjetja, v katera se vlaga, razkrijejo v skladu s to uredbo. Za podjetja, v katera se vlaga, za katera ne velja Direktiva 2014/95/EU, se uporablja člen 8(3) te uredbe.

2.3 Upoštevani naložbeni instrumenti – sredstva

Za naložbene instrumente izračun ključnih kazalnikov uspešnosti zajema dolžniške vrednostne papirje, lastniške instrumente, denarne ustreznike v zvezi s podjetji, v katera se vlaga, in vsa druga sredstva.

2.4 Metodologija izračuna

V zvezi z izračunom deleža zelenih sredstev za storitve in dejavnosti investicijskih podjetij pri poslovanju za svoj račun se investicijska podjetja za vsak okoljski cilj zanašajo na ključni kazalnik uspešnosti za prihodke in ključni kazalnik uspešnosti za naložbe v osnovna sredstva podjetij, v katera se vlaga.

Števec sestavlja vrednost naložb, tehtana z deležem gospodarskih dejavnosti, usklajenih s taksonomijo, z razčlenitvijo za prehodne in omogočitvene dejavnosti podjetja, v katero se vlaga, tj. z deležem prihodkov in naložb v osnovna sredstva podjetja, v katero se vlaga, povezanih z gospodarskimi dejavnostmi, usklajenimi s taksonomijo.

Tehtano povprečje vrednosti naložb temelji na deležu gospodarskih dejavnosti podjetij, v katera se vlaga, ki so usklajene s taksonomijo, izmerjenim z naslednjim:

(a) za podjetja, v katera se vlaga, ki so nefinančna podjetja, ključnima kazalnikoma uspešnosti za prihodke in naložbe v osnovna sredstva, ki izhajata iz izračuna ključnih kazalnikov uspešnosti podjetja, v katero se vlaga, v skladu s prilogama I in II;

(b) za podjetja, v katera se vlaga, ki so upravitelji premoženja, ključnima kazalnikoma uspešnosti na podlagi prihodkov in naložb v osnovna sredstva, ki izhajata iz izračuna ključnih kazalnikov uspešnosti podjetja, v katero se vlaga, v skladu s prilogama III in IV;

(c) za podjetja, v katera se vlaga, ki so kreditne institucije, deležem zelenih sredstev na podlagi prihodkov in naložb v osnovna sredstva, ki izhaja iz izračuna deleža zelenih sredstev podjetja, v katero se vlaga, v skladu s prilogama V in VI;

(d) za podjetja, v katera se vlaga, ki so investicijska podjetja, naložbami in prihodki, ki izhajajo iz izračuna ključnih kazalnikov uspešnosti na podlagi prihodkov in na podlagi naložb v osnovna sredstva podjetja, v katero se vlaga, v skladu s prilogama VII in VIII skladno z deležem storitev in dejavnosti pri poslovanju za svoj račun in poslovanju za tuj račun v dohodkih investicijskega podjetja;

(e) za podjetja, v katera se vlaga, ki so zavarovalnice ali pozavarovalnice, naložbami, bruto obračunanimi premijami ali, če je ustrezno, skupnimi prihodki iz zavarovanja, ki izhajajo iz izračuna ključnega kazalnika uspešnosti za naložbe na podlagi prihodkov ali na podlagi naložb v osnovna sredstva, ali, kjer je ustrezno, v kombinaciji s ključnim kazalnikom uspešnosti za zavarovalne posle podjetij, v katera se vlaga, ki so zavarovalnice in pozavarovalnice za premoženjsko zavarovanje, v skladu s prilogama IX in X.

Za dolžniške vrednostne papirje, ki jih izda podjetje, v katero se vlaga, z namenom financiranja specifičnih dejavnosti ali projektov, ali če je podjetje, v katero se vlaga, izdalo okoljsko trajnostne obveznice, investicijska podjetja za te dolžniške vrednostne papirje na podlagi informacij, ki jih zagotovi podjetje, v katero se vlaga, ocenijo, ali financirajo gospodarske dejavnosti ali projekte, usklajene s taksonomijo.

Z odstopanjem od drugega in tretjega pododstavka te točke 2.4 se dolžniški vrednostni papirji z namenom financiranja določenih opredeljenih dejavnosti ali projektov ali okoljsko trajnostne obveznice, ki jih izda podjetje, v katero se vlaga, vključijo v števec do vrednosti gospodarskih dejavnosti, usklajenih s taksonomijo, ki se na podlagi informacij, ki jih zagotovi podjetje, v katero se vlaga, financirajo s prihodki od teh obveznic in dolžniških vrednostnih papirjev.

Za imenovalec skupna sredstva vključujejo vsa sredstva, ki jih investicijska podjetja vložijo za svoj račun.

3. Investicijska podjetja, ki ne poslujejo za svoj račun

Investicijska podjetja, ki ne poslujejo za svoj račun, razkrijejo naslednje ključne kazalnike uspešnosti:

3.1 Ključni kazalniki uspešnosti, povezani s prihodki, vključno s provizijami, opravninami in drugimi denarnimi koristmi, kot:

— delež prihodkov od storitev in dejavnosti, povezanih z gospodarskimi dejavnostmi, sprejemljivimi za taksonomijo, v skupnih prihodkih od investicijskih storitev in dejavnosti;

— delež prihodkov od investicijskih storitev in dejavnosti, povezanih z gospodarskimi dejavnostmi, usklajenimi s taksonomijo, v prihodkih od investicijskih storitev in dejavnosti, povezanih z gospodarskimi dejavnostmi, sprejemljivimi za taksonomijo, in

— delež prihodkov od investicijskih storitev in dejavnosti, povezanih z gospodarskimi dejavnostmi, usklajenimi s taksonomijo, v skupnih prihodkih od investicijskih storitev in dejavnosti (delež zelenih sredstev).

Za izračun ključnih kazalnikov uspešnosti se upošteva naslednje:

3.2 Upoštevane stranke

Investicijska podjetja upoštevajo stranke, ki prejemajo investicijske storitve, razen storitev poslovanja za svoj račun in pomožnih storitev, ki so nefinančna podjetja, druga nefinančna podjetja, za katera ne veljata člena 19a in 29a Direktive 2014/95/EU, finančna podjetja in druga finančna podjetja, za katera ne veljata člena 19a in 29a Direktive 2014/95/EU.

Za podjetja, v katera se vlaga, za katera velja Direktiva 2014/95/EU, investicijska podjetja uporabijo ključne kazalnike uspešnosti, ki jih podjetja, v katera se vlaga, razkrijejo v skladu s to uredbo. Za podjetja, v katera se vlaga, za katera ne velja Direktiva 2014/95/EU, se uporablja člen 8(3) te uredbe.

3.3 Metodologija izračuna

Za dejavnosti investicijskih podjetij, razen poslovanja za svoj račun, števec sestavlja tehtano povprečje prihodkov (provizije, opravnine in druge denarne koristi), ki jih investicijsko podjetje ustvari glede na skupno vrednost gospodarskih dejavnosti, usklajenih s taksonomijo, v okviru dejavnosti njegovih strank. Uporablja se metodologija iz točke 2.4 te priloge.

3.4 Nadaljnje informacije

Investicijska podjetja v predlogah navedejo okoljske cilje ter naravo dejavnosti, tj. ali so omogočitvene ali prehodne.

Razkritja se opravijo po pobotu potencialnih varovanj pred tveganji in izravnav, ne glede na uporabljeni instrument, v skladu s členom 3(4) in (5) Uredbe (EU) št. 236/2012 Evropskega parlamenta in Sveta ( 9 ).









PRILOGA VIII

PREDLOGA ZA KLJUCNE KAZALNIKE USPESNOSTI INVESTICIJSKIH PODJETIJ







Številka predloge Ime 0 Povzetek ključnih kazalnikov uspešnosti, ki jih morajo investicijska podjetja razkriti v skladu s členom 8 uredbe o taksonomiji 1 Ključni kazalnik uspešnosti investicijskih podjetij – storitve poslovanja za svoj račun 2 Ključni kazalnik uspešnosti investicijskih podjetij – druge storitve

0. Povzetek ključnih kazalnikov uspešnosti, ki jih morajo investicijska podjetja razkriti v skladu s členom 8 uredbe o taksonomiji

1. Ključni kazalnik uspešnosti investicijskih podjetij – storitve poslovanja za svoj račun

2. Ključni kazalnik uspešnosti investicijskih podjetij – druge storitve









PRILOGA IX

KLJUČNI KAZALNIKI USPEŠNOSTI ZAVAROVALNIC IN POZAVAROVALNIC

1. Ključni kazalnik uspešnosti v zvezi z naložbami

Ključni kazalnik uspešnosti v zvezi z naložbami zavarovalnic ali pozavarovalnic predstavlja tehtano povprečje tistih naložb, ki so usmerjene v financiranje gospodarskih dejavnosti, usklajenih s taksonomijo, ali so povezane z njimi. Ključni kazalnik uspešnosti se prikaže kot odstotek glede na „skupne naložbe“ in v absolutnih denarnih enotah.

Naložbe pomenijo vse neposredne in posredne naložbe, vključno z naložbami v kolektivne naložbene podjeme in udeležbami, krediti in hipotekami, opredmetenimi osnovnimi sredstvi ter po potrebi neopredmetenimi sredstvi.

Pri dodatnih razkritjih zavarovalnice ali pozavarovalnice razlikujejo med deležem naložb, povezanih s pogodbami življenjskega zavarovanja, pri katerih naložbeno tveganje nosijo imetniki polic, in deležem preostalih naložb. Razkrije se, kaj zajema delež, in sicer glede na bilančno vsoto, pri čemer se izključijo izpostavljenosti iz člena 7(1) te uredbe.

Razkritja se razčlenijo glede na okoljske cilje v odstotkih in denarnih enotah, kjer je mogoče.

Tehtano povprečje vrednosti naložb temelji na deležu gospodarskih dejavnosti, usklajenih s taksonomijo, podjetij, v katera se vlaga, izmerjenim z naslednjim:

(a) za podjetja, v katera se vlaga, ki so nefinančna podjetja, ključnima kazalnikoma uspešnosti za prihodke in naložbe v osnovna sredstva, ki izhajat